text:
Wikipedia:Hendingar/13. september
Hin 13. september: Altjóða Sjokulátadagur
- 1501 – Michelangelo byrjar arbeiði sítt upp á standmynd sína "David" (myndin).
- 1899 - Henry Bliss gerst fyrsti amerikanarin sum letur lív í eini bilvanlukku.
- 1985 - Super Mario Bros. verður útgivið í Japan av Nintendo á NES stýristøðina.
- 2013 - Dimmalætting verður útgivið fyri síðstu ferð.
-
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


c: text/html

text:
Fíggjarmálaráðið hevur tikið saman um kommunalu fíggjarætlanirnar fyri 2018, ið samanlagt vísa inntøkuvøkstur, hall og øktar rakstrarútreiðslur.
Samanlagt rokna kommunurnar við halli á 145 mió. kr. í 2018. Hetta hóast kommunurnar í fíggjarætlanum teirra rokna við, at inntøkurnar verða 8,6% hægri enn í fíggjarætlanunum fyri 2017.
Í mun til fíggjarætlanirnar fyri 2017 økjast rakstrarútreiðslurnar í 2018 við 5,4%. Til samanberingar væntast rakstrarvøksturin hjá landinum at vera 2-3% í 2018.
Játtanin til kommunalar løgur er í 2018 ásett til 620 mió. kr., men um samanborið verður við undanfarin ár, kann roknast við, at henda játtan verður økt eftir ársskiftið. Um samanborið verður við undanfarin ár, kann tó eisini roknast við, at kommunurnar ikki fara at brúka alla løgujáttanina. Til samanberingar hevur landið sett umleið 400 mió. kr. av til løgur kring landið í 2018.
Ein samandráttur og frágreiðing um kommunalu fíggjarætlanirnar fyri 2018 er tøk á heimasíðuni hjá Fíggjarmálaráðnum. Sí her.

robotstxt: allowed

filter: keep


text:
Mentan
KHADAR-GRÝLAN
20. Des 2011
Perlur. Greinin stóð í Oyggjatíðindi 12. mars 2004.
les meir
Familjan Klein farin aftur til Tansania
20. Des 2011
Beinta og Havstein Klein og børnini fóru aftur til Kiabakari í Tansania 30. november. Tey hava verið í Føroyum síðani í summar í samband við,...
les meir
Spurnabløðini komin innaftur
20. Des 2011
Innsavningin av spurnabløðunum til fólkateljingin hevur gingið sera væl. Higartil eru yvir 98 prosent av spurnabløðunum savnaði inn. Í fyrst lagi vóru næstan 19.000 spurnabløð...
les meir
Okkara Jól fær sera jaligt ummæli í DK
20. Des 2011
Tíðindaskriv: Ølfjepparar ummæla: Jólaølin Okkara Jól frá bryggjarínum á Velbastað fær sera jalig orð við sær frá einum ummælara á danska netstaðnum Goodbeer.dk. Hetta...
les meir
Mótmæli: Seinasta útkall - tað er nú ella ongantíð
20. Des 2011
Mikudagin verður ein svartur dagur í løgtinginum og í Føroya søgu. Tá ætlar samgongan at samtykkja flatskattaskipanina og skatting av pensjónum við inngjald. Fakfeløgini hava...
les meir
Hestur skiftir ham
19. Des 2011
Útskiftingarnevndin fyri Hest legði fram endaligan útskiftingarplan á fundi í Hest 14. desember 2011, og er innangarðsútskiftingin við hesum enda. Eigararnir, sum áður áttu upp...
les meir
Gamli skálin letur uppaftur.
19. Des 2011
TÍÐINDASKRIV: Nú eru góð jólatíðindi frá Listasavninum. Eftir alt stríð og alla strongd fyri jól og eftir hugnaliga samveru á jólum kann tað vera, at...
les meir
SvF hevur sending um Rumeniahjálpina nýggjarsdag
18. Des 2011
Nýggjársdag klokkan 20:00 kemur: Rumeniahjálpin Føroysk sending Í sendingini eru vit á ferð saman við Birgiri Andreasen, sum í mong ár hevur skipað fyri ferðum...
les meir


text:
Seinasta ár gav makrelfiskiskapurin í Grønlandi ikki so nógv, sum væntað varð. Men í ár gongur betur. Tann 8. august var veiðan higartil í ár 29.000 tons samanborið við einans 19.000 tons somu tíð í fjør.
Tað var serliga veðrið og hitin í sjónum, sum tarnaði fiskiskapinum í fjør, men í ár eru vánirnar betri. Hinvegin er nakað upp til 2014, tá ið veiðan um hesa tíðina var 38.000 tons, sigur grønlendska fiskiveiðueftirlitið.
Samanlagda nøgdin av makrelfiskiskapi í 2014 var 78.000 tons. Petur Meinhard Jacobsen frá fiskiveiðueftirlitinum sigur við KNR, at enn eru 4-5 vikur eftir av tíðini at fiska makrel, og tí kann væntast at komið verður upp á góð 50.000 tons av kvotuni, sum er 85.000 tons.


text:
Í dag kl. 13 skipar Granskingarráðið fyri kunningarfundi í Miðnámi á Kambsdali um vinnu ph.d.-stuðul og aðrar stuðulsmøguleikar.
Hevur tú hugsað um eina granskingar- ella menningarverkætlan, sum kann loysa eina ítøkiliga avbjóðing, menna fakligu førleikarnar og skapa vøkstur í tykkara fyritøku ella tykkara vinnu? Hevur tú brúk fyri fíggjarligum stuðli til hetta?
Ein møguleiki er at søkja stuðul til vinnu ph.d.-verkætlanir. Granskingarráðið hevur møguleika at stuðla 3 verkætlanum við upp til 1 mill. kr. hvør. Kunnað verður um, hvussu tit kunnu søkja stuðul til eina slíka verkætlan. Greitt verður frá endamálinum við vinnu ph.d.-skipanini og krøvunum til umsóknir.
Ein annar møguleiki er at søkja stuðul til vinnuverkætlanir frá Horizon 2020. Her eru fleiri ymsar skipanir til ymisk stig í verkætlanunum. Greitt verður frá ymsu møguleikunum og krøvunum til hvørja skipan.
Eisini verður høvi at seta spurningar og fáa beinleiðis vegleiðing um ymsu skipanirnar.
Øll eru vælkomin.
Mikudagin kl. 15 er fundur í Vinnuhúsinum í Havn.
Hósdagin kl. 15 er fundurí Suðuroyar Sparikassa í Vági


text:
Fyrsta uppgerðin hjá Hagstovuni av samlaða útflutningurin í fjør vísir, at útflutt varð fyri næstan 8 mia.kr. Vøksturin er meiri enn 1 mia. ella 16 prosent í mun til í 2015.
Aftur í fjør varð Russland tað landið, Føroyar seldu mest til. Umleið ein fjórðingur av øllum útflutninginum fór til Russlands. Tað svarar til 1,9 mia.kr.
Landið, vit útfluttu næstmest til, var USA, sum keypti fyri 900 mió.kr., sum er 11 prosent av samlaða útflutninginum.
Á triða plássi var Bretland, og síðan komu Danmark og Kina.
Útvið helvtin av útflutninginum til Russland var laksur, meðan Føroyar seldu makrel fyri 500 mió. og sild fyri 300 mió.kr.
USA keypti so at siga bara laks - 99 prosent. Bretland keypti laks fyri 339 mió. og tosk fyri 284 mió.
Kelda: hagstova.fo


text:
Cap Negret 27 frá 3 juni til ....
Gudmundur er bjóðaður í konfermatión hjá Vicent, skúlavininum
So eru Eydna, Bartal og Jákup lend í Alicante, myndin er ikki tann besta, nógv
mótljós :o)
So er tað Tapas á altanuni hjá okkum, sera hyggeligt at tey eru komin at
vitja okkum Jákup
skal á spanskan málskúla í Alicante í ½ ár
Gott veður men eingin sól í dag, men hitin er ok er einar 28 gr :o)
Spaseritúr kl 21:30
Mikudagur kl 14 og frokost :o)
Flori komin at vitja
Gudmundur er til fótbólt, so vit fáa okkum okkurt at køla okkum av við
Á veg heim frá vøllinum
Hotel Cap Negret fyri framman
Vit blivu so lækkursultin meðan vit spákaðu heim, so tað var heim og út at eta
Burger King er beint viðsíðuna av, so Gudmundur keypti sær burgara :o)
Her er sera góður matur og blíður tænari, mánin aftanfyri
Mánin soomaður inn
Fittur tænari á Chez Pierre
Gudmundur tikið mynd av skrubbutussunum, á øðrum máli eisini kallaðar skjalbøkur
:o)
Bartal í ferð við at leiga sær ein bil, serdeilis gott merkið hann valdi :o)
VW Polo
Her eru vit í Alicante. Jákup skal búgva í bygninginum beint aftanfyri har
tey standa
Eitt fitt torg beint yvirav íbúðini
Á torginum situr ein stál-maður við opnum ørmum, Eydna setti seg viðsíðuna av
honum :o) Rundkoyrin tætt við
So er tað market í Altea, tað er bara 6-7 min at ganga yvir til marknaðin frá
okkum
Tað sær út til at ganga hart fyri seg við at prutta :o)
Undir brúnni er oftani tónleikur
Gudmundur vil altíð lurta eina løtu
Vit reinsa kræklingar uhhmmmm
Teir báðir spæla Fifa eina løtu, meðan bíða verður eftur matinum
Bartal "vildi" eisini sleppa at vaska kræklingar :o)
Kræklingar smakka bara sera sera gott, afturvið høvdu vit fluit og Aolli
Laila gjørdi ein kyllinga-rætt uuhhhmmm lækkirt :o)
Hósdagin vóru Bartal og Jákup í Alicante at fáa NI-nummar
(Spanskt-persónstal) og eydnaðist tað stak væl
Aftaná fóru vit ein túr til hyggeliga býin Calp
Her sita vit og bíða ímeðan Eydna shoppar, men haldi hon kom við ongum,
týpiskt :o)
Synd er at siga at EU hugsar um burðardygga veiðu, vinsturmeðin er
kongafiskur og
her eru havtasku halar, sera sera smátt, ikki størri enn yngul :o( HETTAR
ER EIN UML
30-40 LTR KASSI )
Góð mynd av fittari famlju :o)
Flamingo´ir í Calp
Nú vit eru við bátahylin, tjekkar Eydna líka veðri :o)
Ceap on dreaming Bartal
Giga flottur Bentley wow wow motorurin ljóðaði gott minst 12
cylindarar :o)
Mega mega flottur
Flott par við flottari bakgrund, Guadalest
WOW :o)
Her koma tey í sínum leigubili, endiliga
So eru vit í Guadalest
Hugnaligar gøtur
Tað skal líkasum studerast eitt vet :o)
Gudmundur spyr hvørja fer hví hendan mega gamla hurð ikki er opin ? vit vita
ikki :o(
Gudmundur í fongsul :o)
Hugnaligar gøtur
Nei eg pilki ikki nøs, eg hugsi :o)
So fara vit avstað aftur úr Guadalest
Vit vóru svong so beina leið í WOK í La Nucia :o)
EIN SERA GÓÐUR DAGUR VIÐ EYDNU, BARTAL OG JÁKUP :o
Her eru vit í La Marina
Gudmundur roynir eina Barcelonablus
Laila og Eydna royna okkurt til hendurnar, síggja sera glaðar út, men keyptu
einki :o) Karting má
man royna, Bartal og Gudmundur, Jákup aftanfyri
So er Jákup klárur at koyra. Bartal far ikki bestemma seg hvønn bil hann skal
velja
Gudmundur tummilin upp
So hevur Bartal valt sær ein :o)
Í Caurefure kann man keypa hundar
Úti við Per og Helle :o)
Sera hyggeligt :o)
Gudmundur og Lego
Í havanum niðanfyri íbúðina
Vit fóru á strondina ein túr, klokkan er 17:30 og eitt sindur yviskýggja
Bartal á veg í Miðalhavi, sær út ti at verða tung spor :o)
Hann steðgaði ikki á
Sær út til at verða ein góður túrur í Miðalhavinum
Íbúðin aftanfyri, Gudmundur og Jákup skimast á altanuni
Leygarkvøldi fóru vit ein túr at fáa okkum okkurt at eta
Vit endaðu á einum Hollenskum matstaði, teir høvdu júst tapt ímóti Danmark í EM
Vit sita úti, men prosending er spent yvir okkum øll so tað skal verða betri
at síggja dystin, sum nú er millum Týskland og Portugal. Týskland vann 1 - 0
Her kann man fáa grillað spareribs. Fyri 12 € og eta so nógv man orkar :o)
smakkaði óføra væl, vit kláraðu ikki at sláa rekordinia uppá 7 spareribs, Kanska
Andrass hevði klára hana
Sera fittir tænarar á hesum matstaði, hóast teir høvd tapt
Her inni er mangt at fáa
So eru vit á veg heim aftur, git hvønn lit mamma dámar best :o)
Heima aftur og vit máttu kølast av við øl
Sera hugnaligt leygarkvøld, Laila hevur gjørt ein góðan drink :o)
Sunnudagur og nógv fólk á strondini, hettar er nokso tíðliga so meira fólk um
eina løtu Jákup skal til
Alicante at búgva í ½ ár, hann hevur spælt mega nógv við Gudmundur so
Gudmundur er mega keddur um at siga bei við Jákup :o(
Tað hevur verði sera stuttligt at hava Jákup á vitjan her hjá okkum í Spania
Mánadagin kom Pablo heimvið at spæla :o)
Svimjuhylurin í havanum verður nógv brúktur
Teir sparkaðu bólt eina løtu
Góðir vinir
Eydna og Bartal leigaðu bil í eina viku VW sjálvandi, og hava verði og avleverað
hann
Nú eru vit á veg niðan til kirkjuna í Altea, er ein nokso langur túrur
ígjøgnum sera nógvar trappur
So eru vit komin ígjøgnum høvuðsportri niðan til Kirkjuna, flottar
steinlagdar gøtur alla staðnis
Gudmundur keypt sær eina byrsu, men hon er faktiskt ein tendrari, góður til
grilluna :o) Altea, Albir og sjálvandi
Benidorm aftanfyri :o) ja ok Bartal, Laila, Gudmundur og Eydna
eru eisini á myndini :o)
Ja so snýkti eg meg eisini uppá eina mynd við hjálp frá soninum :o)
Á veg omanaftur roynir Bartal at gera ein Hvalross, men tað hevur eydnast betri
fyrr :o):o)
Eydna sær út sum hon hugsar um sigarettir, 20€ og eina lítla tasku
.................................. Taðveistadenn um ikki
hennara ynski brádliga gekk upp :o)
Bartal fekk muss afturfyri, eitt sera fitt par má man siga :o)
Ja so er felags forrættur komin á borði, sær gott út
Eydna sær yvirraska út, Bartal klári eg ikki heilt at avlesað :o)
Vit sita sjálvandi á einari matstovu, har man kann síggja EM fótbólt
Skermurin aftanfyri
Endiliga fekk Eydna Teramisu kaku til dessert :o)
Haldi her er mál
Á veg heim tóku vit nakrar myndir
Týsdagur og Eydna og Bartal njóta tær síðstu sólstrálurnar áðrenn tey skulu
avstað
So er klárt at fara heim aftur, ella tvs til Danmarkar í nakrar dagar so til
Føroyar
So tjekka tey inn. Tað hava verði nakrir sera sera góðir dagar saman við
tykkum, vit hava hygga okkum. Síggjast aftur um góðar 2 vikur í FO :o)
Ímeðan eg koyrdi Eydnu og Bartal til Alicante, vóru tey bæði á marked í Altea
Mamma keypt sær dress til føstulavint ella kanska til jólaveitslu á Hotel
Føroyum, fitt :o)
sæst í øllum føri at hon hevur verði í Spanien, púra klár til Flamenco-dans :o)


text:
Á heimasíðuni hjá stóru, svensku møblafyritøkuni, stóð skrivað, at í matstovunum hjá IKEA nýttu tey bara burðardyggan høsnarunga í matgerð teirra. Hetta var tí, at tey vildu gera ein mun í heiminum - ein jaligan mun.
Men at tey nýttu burðardyggan høsnarunga, var slettis ikki satt. Tað hevur danski djóravælferðarfelagsskapurin, Anima, júst avdúkað. Hetta upplýsir danska blaðið, Politiken.
IKEA hevur nú slettað hetta av heimasíðu teirra. Og Anima hevur meldað IKEA til forbrúkaraumboðsmannin fyri villleiðandi marknaðarførslu.
Átaksleiðari hjá Anima, Thorbjørn Shiønning, sigur, at hetta er eitt álvarsligt mál. Høsnarungar uppaldir til slagt eru millum teir, ið eru ringast viðfarnir í kjøtídnaðinum, og tí eru tað nógv fólk, ið ikki vilja keypa hesar høsnarungarnar. At IKEA hevur lýst við, at hesir høsnarungarnir koma úr burðardyggum og góðum umstøðum kann hava villleitt milliónavís av forbrúkarum.
Matstovurnar í IKEA kunnu sigast at vera líka væl umtóktar sum møblahandilin sjálvur, og umleið 30% viðskiftafólkunum hjá IKEA fara har bert fyri at eta. Í 2016 seldu bara matstovurnar í IKEA fyri umleið 10 milliardir í 48 ymsum londum.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Jóanes Nielsen var føddur í Havn í 1953, og har vaks hann upp. Hann hevur verið sjómaður og arbeiðsmaður. Eisini hevur hann starvast sum rithøvundur burturav.
Jóanes hevur roynt seg í fleiri ymiskum tekstasløgum. Hann hevur skrivað yrkingar, stuttsøgur, skaldsøgur, greinasøvn og leikir. Hann lýsir m.a. verkafólkið og teirra lívstreytir, stættamun, kúgan og órættvísi. Hann er stundum speirekandi og satiriskur, men hann er eisini skemtandi og lívsjáttandi og lýsir inniligar og eymar kenslur.
Jóanes fekk M. A. Jacobsens Heiðursløn fyri Pinnabrenni til sosialismuna í 1984, Nordisk Dramtikerpris fyri Eitur nakað land weekend?, og í 2011 fekk hann Mentanarvirðisløn Landsins.
Hann er føddur í Havn í 1953. Aftan á sjey ára skúlagongd fór hann til skips, var burtur nøkur ár og arbeiddi eitt skifíi fyrifallandi arbeiði á landi.
1972/73 var hann eitt háskúlaskeið á Kungálv í Svøríki, og síðan hevur hann verið verkamaður og fiskimaður.
Heilt frá tí at hann var blaðungur, hevur hann fest yrkingar á blað. Fyrstu avrik hansara komu á prenti í »14. September«, seinni hevur hann sett yrkingar sínar og onnur skrivlig avrik í »Arbeiðið«, sum vinstrapolitiski felagsskapurin »Oyggjaframi - Marx-Leninistar« gevur út.
Fyrsta og higartil einasta savn hansara gav Mentunargrunnur Studentafelagsins í Keypmannahavn út í 1978. Tað nevndist »Trettandi mánaðin«. Um heitið sigur yrkjarin sjálvur í viðtali:
»Trettan er óeydnutal. Eg havi valt at brúka
tað sum eina ímyndan av kúganini í okkara
samfelag«.
Og tað eru kúgarin og hin kúgaði, ið eru uppiløgan og niðurstøðan í savninum, sum av røttum verður mett sum fyrsta føroyska yrkingasavn, ið burtur av er vígt *verkamannastættini.
Her verður yrkt um arbeiðsgevaran, ið náðileyst rekur fólk úr starvi, sum ikki hóskar í hansara politiska kramm, um útslitna verkamannin, sum samfelagið hevur tráðpínt gjøgnum eitt langt lív og so tveitir frá sær, hann yrkir um íbúðarneyð og teir, ið spinna gull av hesi støðu, um verkfalsvápnið og um trúboðarar, sum medvitið fáa verkafólk at gloyma neyðarsliga jarðarlív sítt.
Nógvur samfelagsligur órættur verður drigin fram í hesum savni, men hetta er einki dapurt savn, tvørtur ímóti. Yrkjarin ivast onga løtu í megini í verkamannastættini. Hann sigur:
»Trettandi mánaðin er eigari
men í hansara húsi í dag
ganga leigararnir harðliga um hurðar
peika sintir á kalendaran
mótmæla
tí trettanda gjaldinum!«
(»Hin trettandi mánaðin«), brot
og hann minnir á, at
»Dynamittið er uppfunnið!«
Ein bragdligur uppreistrarandi er høvuðsdrátturin í savninum, men pláss er eisini fyri einum eymum darrandi streingi, eitt nú í innganginum í yrkingini »Til Boga og allar nýføðingar í verðini«:
»Skapt av eymleika
í heitari nátt
tók fræið skapilsi
og í heimsins minsta tryggasta húsi
svav tað
rurað hvørt kvøld
av hjartatónleikk.
»Trettandi mánaðin« fekk av yrkingasavni at vera stak góða móttøku, og 2. upplag varð longu prentað í 1979, tá givið út av forlagnum Oktober.
Umframt yrkingar hevur Jóanes eisini skrivað einstakar *stuttsøgur og *sjónleikahandrit í sambandi við 1. mai-framførslur.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Jólapakkar 2017
PF Poul Hansen hevur í nógv ár gjørt jólapakkar, við ymiskum innihaldi til matna, sum kemur flest øll húsarhaldum til góðar um jóltíðir. Jólapakkarnir eru ymiskir í prísi og innihaldi, og tú kann velja millum seks ymiskar. Teir kosta úr 495 kr uppí 1.200 kr + mvg.
Jólapakkarnir verða ofta keyptir bæði av stórum og smáum virkjum, stovnum og arbeiðsplássum sum heild. Her niðanfyri er yvirlit, sum vísir innihald og prísir á teimum seks ymisku pakkunum.
Seinasta freist at bíleggja jólapakkar er fríggjadagin 15.12.2017
Hava tit spurningar ella serlig ynski, eru tit vælkomin at senda fyrispurningar á: catering@ph.fo ella ringja til søluleiðaran:
Jóan Petur á Stongunum, tel 235344


text:
Lisboa
Lisboa er høvuðsstaður og størsti býur í Portugal. Á føroyskum verður býurin ofta nevndur Lissabon, men hetta er týska heitið fyri býin, eins og vit nevna København Keypmannahavn, og eingilskmenn nevna Firenze Florence.
Í 1755 var ein stórur jarðskjálvti, sum legði miðbýin í oyði. Í kontrast til gomlu sjarmerandi og labyrintisku býarpartarnar Alfama og Bairro Alto, sum liggja ávikavist eystan- og vestanfyri er miðbýurin Baixa merktur av neyvari býarplanlegging, stásiligum bygningum og beinum linjum og vinklum. Lissabon var stórur og ríkur strandabýur. Eftir jarðskjálvtan tók tað mong ár at byggja býin uppaftur til tað, hann áður var.
Innihaldsyvirlit
Jarðskjálvti í Lissabon[rætta | rætta wikitekst]
Jarðskjálvtin í portugisiska høvuðsstaðnum Lissabon í 1775 var versta náttúruvanlukka í Evropa í 18. øld. Ímeðan túsundtals fólk vóru savnað til messu í kirkjunum allahalgannadag, fóru ógvisligir skjálvtar um býin í 15 ræðuligar minuttir. Tveir triðingar av øllum húsum, stórum og smáum, toftunum. Pombal stóð á odda fyri endurreisingini. Hann nýtti gull og silvur úr ríka portugisiska hjálandinum Brasil at fíggja arbeiðið við.
Jarðskjálvtin í Lissabon gjørdi, at fyrst dró alt vatnið út úr Tejoá. So kom ein øgilig flóðalda niðan ígjøgnum ánna og legði inn yvir forstaðirnar. Í nógvar dagar eftir skjálvtan var ymsastaðni eldur í býnum.
Alfama[rætta | rætta wikitekst]
Elsta økið í býnum, har tú framvegis finnur miðaldarlig pláss og pláss, ið eru ávirkað av arabunum. Í gomlum døgum var Alfama økið, har tey fínu fólkini búðu, men eftir jarðskjálvtan í 1755 gjørdist tað arbeiðarakvarter. Nógvar gøtur eru so smalar, at bilar fáa ikki koyrt, og aðrastaðni er bilkoyring ómøgulig, av tí at brøttu gøturnar gjørdar til trappur.
Eyðkendi sangstílurin fado hevur sín uppruna í Alfama; klagandi sangurin er ofta um saknaðar ella sjólátnar sjómenn, sum sum vera man ofta búðu í hesum arbeiðarakvarterinum, og í Mouraria, ið nú er so samansmeltað við Alfama, at ilt er at siga, hvar annar býlingurin endar, og hin byrjar.
Tað er í Alfama, tú finnur miðaldarborgina Castelo de São Jorge og vøkru kirkjuna Graça.
Bairro Alto[rætta | rætta wikitekst]
Bairro Alto (navnið merkir "høgi býlingurin") er eins lokkanetkent og Alfama. Men har Alfama er arbeiðarakvarter burturav, er Bairro Alto eitt bohemekvarter, har tey ungu og kulu búgva og hittast. Her yður í hippum handlum og lekrum matstovum, og hetta er eisini staðið, har fólk hittast fyri at fara í býin á smáu barrunum og spælistøðunum. Eitt vanligt vikuskiftiskvøld kunnu gøturnar vera eins pakkaðar við vælhýrdum fólki og havnargøtur á Ólavsøku.
Chiado[rætta | rætta wikitekst]
Bairro Alto er samansmeltað við fínara økið Chiado, sum er úrslitið av endurbygging í 18. øld. Frá Chiado ber til at fara við elevatorinum Elevador de Santa Justa niður til Baixa (navnið merkir "lágt"). Elevatorurin er partur av almenna flutninginum í býnum.
Baixa[rætta | rætta wikitekst]
Keldur[rætta | rætta wikitekst]
- Hole, Abigail og Charlotte Beech: Portugal. Lonely Planet (2005)
- Jalser, Nina: Turen går til Lissabon. Politiken (2002)


text:
Tað fer at runga úti á Pollinum í Saksun sunnudagin.
Tá fara øll tey átta horn- og harmoniorkestrini í Føroyum at blása í lúðurin millum fjøllini, ið óivað fara at spæla við og kasta ljóðið aftur.
Tiltakið kallast ógvuliga hóskandi Bergmál, tí millum tey sjey løgini verður eitt nýtt verk framført við heitinum Bergmál.
Tiltakið byrjar klokkan 13 sunnudagin, tá ið orkestrini marsjera út á Pollin. Har verður konsertin hilin, og síðan verður marsjerað aftur í bygdina.
Tiltakið er ókeypis, og øll eru vælkomin út á Pollin at lýða á, siga fyrireikararnir.


text:
Jobmatch verður hósdagin 28. desember
Fróðskaparsetur Føroya luttekur á Jobmatch aftur í ár.
Nordplus vitjan á Setrinum
Seinastu dagarnar hevur Altjóða Skrivstovan á Setrinum havt vitjan av Norðplusumboði úr Danmark
Tráin Petursson Nónklett umboð teirra lesandi í stýrinum
Tá valið av lesandi til stýrið fyri Setrið var av mánakvøldið 18. desember 2017, kl. 22.45, gjørdist greitt, at Tráin Petursson Nónklett var fyrst...
Lestrarskrivstovan og Altjóða Skrivstovan fluttar
Lestrarskrivstovan og Altjóða Skrivstovan halda ikki longur til í J.C. Svabos gøtu 7, men eru fluttar niðan í Gróthúsið í J.C. Svabos gøtu 14, har...
Maðurin anno 2017 á Altjóða Mannfólkadegnum 19. november
Javnstøðunevndin skipar saman við Norðurlandahúsinum og Fróðskaparsetrinum fyri einum VITSKU-tiltaki við kynsgranskarunum Kenneth Reinicke og Firouz...
Norðurlendskur stuðulsmøguleiki
Nú er møguleikin at søkja um studul frá ”Nordisk Stipendium”, um tú er farin undir MA ella pd.d. ritgerð og ætlanin er at arbeiða innan asiatiska...
Fyrsti lestrardagur í fagrasta veðri
Í morgun varð skipað fyri felags innleiðslutiltaki fyri teimum útvið 230 nýggju lesandi á Fróðskaparsetri Føroya
Prógvhandanin verður fríggjadagin 23. juni 2017
Í summar fáa 162 lesandi væntandi handað prógv í Norðurlandahúsinum fríggjadagin 23. juni 2017.


text:
Fiskiskapur
Heildarveiðan
Føroysk skip fiskaðu í 2016 samanlagt 568 túsund tons á øllum havleiðum. Av hesum vórðu ein lítil helvt fiskað á føroyskum øki. Hetta er nakað meira enn tað, sum fiskað varð fyrst í 1990’unum. Størsti parturin av tí, sum fiska varð, áleið 440 túsund tons, er tað vit kalla uppsjóvarfiskur.
Um 85 túsund tons vóru botnfiskasløg. Besta fiskiárið higartil var 2006, tá fiskað vóru 623 túsund tons, av hesum var 436 túsund tons uppsjóvarfiskur. Tað er fiskiskapurin eftir svartkjafti, sum er minkaði nógv árini 2008-12, men er nøgdin av svartkjafti aftur vaksin seinastu 4 árini.
Størsta útflutningsvøran
Fiskur er okkara mest týðandi útflutningsvøra. Fiskavørur hava seinastu árini talt um 90-95% av øllum vøruútflutninginum. Útflutningurin av fiskavørum í 2016 var góðar 8 milliardir krónur.
Sjálvt tá tænastuútflutningurin verður taldur uppí, telir fiskaútflutningurin nógv størsta partin – í 2012 um 75% av øllum útflutningi av bæði vørum og tænastum samanlagt. Av virðisøkingini í landinum taldi fiskiskapur um 13% í 2015.
Nógv arbeiðsvirksemi
Fiskiskapur telist eisini millum tær vinnur, har mesta arbeiðsvirksemið er. Løntakaratølini vísa, at í 2016 vóru tað um 1.460 fólk ella um 6% av løntakarunum í fiskiskapi. Bæði talið og prosentparturin er minni enn í 1990, tá tey vóru um 2.900 og taldu góð 12% av løntakarunum.
Her á síðuni er møguligt at lesa stuttar greinar um fiskiskap og hennara týdning. Annars verður víst til hagtalsgrunnin har hagtøl viðvíkjandi fiskiskapi og fiskivinnu eru at finna.


text:
Hvat er Guds vilji?
Gud vil, at vit skulu vera glað og liva í friði í einum paradísi á jørðini um ævir!
Men tú hugsar kanska: „Hvussu skuldi tað kunnað borið til?“ Bíblian sigur, at Guds ríki fer at syrgja fyri tí, og tað er Guds vilji, at øll fólk skulu læra um hetta ríkið og hansara ætlan við okkum. — Sálmur 37:11, 29; Esaias 9:7.
Gud vil, at vit skulu hava tað gott.
Akkurát sum ein góður pápi ynskir tað besta fyri síni børn, vil okkara himmalski Faðir, at vit skulu vera lukkulig í allar ævir. (Esaias 48:17, 18) Hann hevur lovað, at „tann, ið ger vilja Guds, verður í allar ævir“. — 1 Jóhannes 2:17.
Gud vil, at vit skulu ganga á hansara gøtum.
Bíblian sigur, at Skaparin vil „læra okkum leiðir Sínar“, so vit kunnu „ganga á gøtum Hansara“. (Esaias 2:2, 3) Hann hevur ’tikið navni Sínum út fólk’ og skipað tað til at kunngera vilja hansara um alla jørðina. — Ápostlasøgan 15:14.
Gud vil, at vit sameind skulu tilbiðja hann.
Heldur enn at spjaða, sameinir reina tilbiðingin av Jehova fólk í sonnum kærleika. (Jóhannes 13:35) Hvør lærir menn og kvinnur í øllum heiminum at tæna Gudi í einleika nú á døgum? Vit bjóða tær at finna svarið í hesum heftinum.


text:
Kommunuvalið 8. november 2016
Kunngjørt verður, at fráboðaða kommunustýrissvalið fer
fram
týsdagin tann 8. november 2016
í skúlanum á Viðareiði
Atkvøðutíðin
verður frá kl. 10.00 til kl. 20.00 ella so leingi veljarar møta uttan steðg
BRÆVATKVØÐUR
Veljarar í Viðareiðis kommunu, ið sambært vallógini lúka treytirnar fyri at greiða brævatkvøðu, kunnu atkvøða á kommunuskrivstovuni til og við 7. novembur 2016 við at boða frá á tlf. 231081.
Tey, ið
vegna sjúku ikki eru før fyri at koma á valstaðið, kunnu boða valstýrisformanninum
frá á tlf. 231080 ella kommunuskrivstovuni á tlf. 451083 í seinasta lagi 7. novembur kl. 15.00
Brævatkvøður skulu
vera valnevndini í hendi innan valið byrjar kl. 10.00
VALKORT
Valkort skulu
nýtast til valavgreiðsluna. Hesi verða send út við postinum. Veljari, sum ikki
fær valkort, ella sum fær valkort við villum í, eigur at venda sær til
kommunuskrivstovuna skjótast gjørligt, men annars til og við valdagin.
Mint verður á, at
tygum eiga at hava valkortið við á val.
Viðareiði
26. oktober 2016
Viðareiðis Kommuna
Eggjavegur 4
750 Viðareiði


text:
Tað var ein rættiliga ónøgdan Høgna Lisberg, sum eg fekk orð á. Myspace síðan hjá Høgna var uttan ávaring og uttan frágreiðing strikað av Myspace.
– Hetta er eitt ár av arbeiði, sum er mist. Eg havi brúkt síðuna sum mítt visitkort, og nú er alt arbeiðið burturi, greiddi Høgni frá.
Høgni hevur nú fingið endurstovnað síðuna, men teir 768 vinirnir, ið hann hevði á Myspace eru burturi, eins og tey frálíku hagtølini við 12.000 spældum løgum, eru burturi. Nógvir av vinunum vóru týdningarmikil sambond hjá føroyska trubadurinum.
Les greinina um tað ferðina, tá alnetið var ónt við Høgna Lisberg
Úr lippukassanum
Eg lati lokið upp á lippukassanum og stingi hondina niður og taki fram brot úr onkrari grein úr savninu


text:
Einaferð var eg í hørðum orðadrátti á Filmskúlanum í Ebeltoft. Orsøkirnar vóru tvinnar. Øðrumegin journalisturin Anders Agger og hinumegin filmsleikstjórin Birger Larsen.
Hin fyrri, Agger, hevði gjørt nógvar gernadissøgur til Søndagsmagasinet, tíðindasendingina hjá Danmarks Radio. Til dømis við tónleiki og sterkum kensluskapandi effektum, tá jarðarferðir skuldu lýsast og eingin møtti. Hin seinni, Birger Larsen, hevði gjørt filmarnar Latið hvítabjarnirnar dansa, Kalsvognur og allar reklamufilmarnar um Squash við Jacob Haugaard og Finn Nørbygaard.
Eftir at Agger var liðugur við eina sterka og mettaða framløgu av kenslujournalistikki, sum fer undir dýnuna, niður í buksurnar og langt undir húðina, fekk navnin Larsen orðið.
Hann bannaði alt kensluligt følarí niður og norður.
- Í hvussu er tá eg hyggi at tíðindum, segði hann avgjørdur og vísti á at TV-avísin er hægsta álit í dagliga tíðindafloyminum. Og soleiðis vil eg hava tað at vera, sigur Larsen.
- Vil eg uppliva kenslur og verða forførdur og pirraður, so fari eg í biograf. Tí vit mugu vita, hvat tað er vit velja at hyggja at. Tað er beinleiðis niðurgerandi móti mínari filmisku fakligheit og annars tann reina neyðtøka, at brúka filmisk frásøgusnildi í faktuellu TV-avísini, segði tann (g)óði Birger Larsen.
Og eg kanni ikki siga annað, enn at eg eri so púra samdur. Hvørt til sína tíð. Og lurtarin, fjølmiðlabrúkarin, skal vita hvør tíðin er.
Henda fródliga ráðstevna kom mær til hugs um dagarnar, nú tíðindadeildin í útvarpinum hjá kringvarpinum í Sortudíki handan ringvegin bar álvarslig tíðindi um ein av mínum yndisbólkum SIC og teirra viðurskifti við Elina Heinesen.
Á almenna netstaðnum Facebook eri eg vinur við SIC, Elina og eisini tíðindaleiðaran í áðurnevnda almennaverki, ið hevur eitt samansnørt búmerki, meinlíkt aftasta ringvøddi manna, sum ímynd og samleika hjá einum fjøltáttaðum starvsliði, ið telur stórthundrað.
Onkursvegna kennist tað rætt. Tíðindaflutningurin er beint har. Í aftasta ringvøddi manna. Júst sum búmerkið stovnsins so vísiligani letur okkum vita. Ongantíð er búmerkið stovnsins komið til sín rætt, sum beint nú.
Privata Facebook verður brúkt at undirbyggja pástandin hjá okkara almenna umboðsmanni, Høgna, um privat vinarlag og meiri enn tað, millum Elina og SIC. Tað liggur tjúkt í luftini at í almennum leiðarastarvi hevur hon latið SIC fáa snápulin niður í pengakassan og reiðiliga tað.
Almannamiðilin Kringvarp Føroya, útvarpsparturin á tíðindadeildini that is, veit haðani at siga, at ølið er gott og veitslan enn betur heima hjá privatpersóninum í almenna leiðarastarvinum, hvørs pápi hevur yrkt ein sang, ið verður brúktur sum ljóðspor.
Sum lærari á miðlabreyt í mong ár, eri eg málleysur. Burtursæð frá Leni Riefenstahl havi eg ikki sæð slíka uppseting áður. Havi ilt við at tyggja og njótra hetta.
Men hví hesa láturliga pompøsu uppseting? Tá til stykkis kemur, er hetta jú einki annað enn tað bera dýnulyftarí við einum farra av kenslusjournalistikki leiftrandi uppvið.
Og harra mín Gud um ikki tíðindaleiðarin, ið eisini telist millum mínar Facebookvinir, á júst hesum sama fólksliga staði ger hinum fyrrnevnda Facebookvininum – Elini – greitt, at hon skal ikki sáa iva um trúvirði í hesum sama dýnulyftaríi, nú hon hevur dittað sær at kalla hetta við røttum navni: hoyrispæl.
Jamen hetta er einki annað enn eitt hoyrispæl.
Hvør bakgrundin er fyri margháttligu ljóðmyndini úr Sortans Dýki, man verða væl fjalt fyri almannaveldi og -verki. Kanska kemur bakrundin einaferð fram fyri eygu manna og tað í dagsins livandi ljósi. Livst, so spyrst.
So illani ber ikki til at frata uttan orsøk á einum og sama stovni.


text:
Í BankNordik bjóða vit tínum virki ymiskar møguleikar fyri innláni, soleiðis at tú kanst seta peningin inn, har tað hóskar tykkara tíðarkarmi best, og har tit fáa tann smidleika, tit hava tørv á. Tú kanst velja ímillum ymiskar kontur til virkið.
Rakstrarkonta
Ein rakstrarkonta er kontan til rakstur í gerandisdegnum. Inn- og útgjøld hjá virkinum fara fram umvegis rakstrarkontuna, og til ber at knýta eitt nú hesar tænastur at kontuni:
- Gjaldsskipan
- Netbanka
- Visa/Dankort
- Mastercard Business
- Náttarboks
Um virkið hevur inntøkur og útreiðslur í fremmandum gjaldoyra, er møguligt at fáa eina rakstrarkontu í hesum gjaldoyranum. Ein kredittur kann verða knýttur at kontuni.
Gjaldoyrakonta
Um virkið hevur handil við útheimin og tí hevur nógvar inntøkur í einum øðrum gjaldoyra, kunnu tit stova eina gjaldoyrakontu, har peningurin verður settur beinleiðis inn, uttan at verða veklsaður til danskar krónur. Gjaldoyrakontan kann stovnast í øllum mest vanligu gjaldoyrunum.
Samansparingarkonta
Hevur títt virki yvirskotsgjaldføri, ber til at seta pening inn á Samansparingarkontu fyri at fáa eina hægri rentu enn á vanligari rakstrarkontu.
Ein Samansparingarkonta hevur eina bindingartíð á tríggjar mánaðir. Tað vil siga, at tú kanst taka pening út av kontuni uttan kostnað, um tú boðar frá hesum tríggjar mánaðir frammanundan. Um tú ynskir at taka peningin út innan tríggjar mánaðir, kann hetta gerast við at rinda revsirentu.
Avtaluinnlán
Eitt avtaluinnlán er ein føst upphædd, sum er bundin í eitt ávíst tíðarskeið við eini rentu, sum serstøk avtala er gjørd um.
Bindingartíðin á einum avtaluinnláni kann vera úr eini viku upp í 365 dagar. Minstamarkið á einum avtaluinnláni er 1.000.000 kr. Einki hægstamark er á hesum innlánum. Rentan verður tilskrivað, tá avtalutíðarskeiðið er av.


text:
Tíðindaskriv
14.12.2017 - 18:31
Tíðindi > Vinna & Tøkni > Gransking
Fyri fyrstu ferð nakrantíð er peningur játtaður til ph.d.-verkætlan innan sosialpolitikk í Føroyum. Í tí sambandi verður nú søkt eftir umsóknum til ph.d.lestur, har høvuðsfokus serliga skal vera á at granska árinini av teimum arbeiðsfremjandi tiltøkunum her á landi.
Verkætlanin er úrslit av einum samstarvi millum Almannaverkið, Fróðskaparsetrið og Roskilde Universitet.
Landsstýriskvinnurnar Eyðgunn Samuelsen og Rigmor Dam gleðast um, at hetta samstarvið er fingið í lag.
-Hetta er ein spennandi og ikki minst týðandi verkætlan, sum føroyska samfelagið kann fáa stóran ágóða av. Vónandi er hetta byrjanin til at fáa økt um granskingina innan sosiala økið í Føroyum, og ikki minst áhugan fyri tí, siga tær báðar landsstýriskvinnurnar í felags fráboðan.
Freistin at søkja um at skriva Ph.d.-verkætlan um sosialpolitikk í Føroyum er 5. januar 2018.
Stutt um ph.d.-verkætlanina
Í Føroyum eru vit sera virkin á arbeiðsmarknaðinum, og fá fólk eru arbeiðsleys. Kortini síggja vit, at talið av fólkum, sum enda uttan fyri arbeiðsmarknaðin, veksur. Tað sama gera útreiðslurnar til tiltøk, ið skulu hjálpa fólki út aftur á arbeiðsmarknaðin.
Higartil hava vit ikki havt miðvísa gransking innan sosialpolitikk, eitt nú um tiltøkini muna ella skapa ætlaðu batarnar. Verkætlanin skal serliga snúgva seg um, hvussu sosialpolitisk átøk og nýskipanir økja um vælferðina hjá tí einstaka, ið stendur uttanfyri arbeiðsmarknaðin.
Til ber at lesa nærri um ph.d.-lesturin her.
- Almannamálaráðið


text:
Elsta í landinum fylti 104 ár leygardagin
Elsta fólk í Føroyum, Laura Højgaard, kundi hátíðarhalda sín 104. føðingardag í...
Marius Olsen sýnir fram sítt lívsverk
Raffineraðu grafisku verkini hjá Mariusi Olsen rúma óendalig nógv løg. Eitt ...
Eyka orka og betri tilboð kring landið til endurvenjing
Fyritreyt fyri at fáa eina nøktandi og samanhangandi tænastu, er at endurvenjin...
Faroe Farming: Bakkafrost ikki tikið støðu til broytingar
Bakkafrost hevur nú, um myndugleikarnir góðtaka handilin, eisini formligt ræði ...


text:
Øll inntøka áðrenn og eftir skatt hjá persónum í inntøkubólkum
Niðanfyri eru talvur, sum vísa tal av persónum í ymiskum inntøkubólkum. Við í teljingini eru øll, sum eru 15 ár og eldri, og sum hava havt bústað í Føroyum alt árið.
Inntøka er allur tann peningur, sum er fingin til vega gjøgnum árið, og sum persónurin hevur møguleika at gera nýtslu av.
Inntøkan hjá einum persóni kann koma frá ymiskum keldum:
- Løn fyri arbeiði og yvirskot frá egnum virki.
- Veitingar frá tí almenna, so sum pensjón, dagpeningur, rentustuðul og lestrarstudningur.
- Ognarinntøkur, so sum rentuinntøkur, virðisbrævavinningur o.a. kapitalinntøkur.
Samlað inntøka hjá einstaklingum
Samlað inntøka er øll inntøka tilsamans áðrenn skatt.
Ein góð helvt av borgarunum liggja millum 0 og 250 tús. í inntøku í 2015. Ein góður fjórðingur liggur millum 200-400 túsund. Um 15% liggja millum 400 tús. og 1 millión, og um 2%, ella 630 persónar, høvdu eina inntøku yvir milliónina í 2015.
Tøk inntøka hjá einstaklingum
Tøk inntøka er inntøkan eftir skatt. Eftir at allur skattur er drigin frá, er talið av persónum í teimum ymsu inntøkubólkunum nakað broytt.
Eftir samlaðari inntøku – áðrenn skatt - vóru næstan 16.000 føroyingar í teimum niðastu bólkunum – millum 0 og 200.000 kr. Eftir tøkari inntøku – eftir skatt – eru yvir 23.000 í somu bólkum. Hetta svarar til, at um 64 % hava eina tøka inntøku millum 0 og 200.000 kr., um 32 % hava tøka inntøku millum 200.000 og 500.000 kr og restin - um 4% - liggja omanfyri 500.000 kr í tøkari inntøku. 186 persónar – 0,5% - høvdu í 2015 yvir eina millión eftir at brúka, tá skatturin var goldin.
Í hagtalsgrunninum eru meira útgreinaðir upplýsingar, bæði á húskisbólkar, aldur, øki og kyn.


text:
Tíðindi
4. mai 2017
Fólk í Kaldbak savnaðust í skúlanum fyri at vísa úrslit av tí, sum næmingar har arbeiddu í evnisvikuni nakrar fáar dagar í undanfarnu viku. Evnið var fuglar, og úrslitið er imponerandi, og einki er at ivast í, at hesin lítli skúlin er partur av samleikanum í bygdini. Hann skapar samanhald og samljóð millum fólk í øllum aldri uttan mun til ymiskleikan, sum øll fólk bera.
Í Kaldbak varð alt arbeiðið hjá næmingunum frá evnisvikuni víst fram. Ikki minst listprýðið av fuglum, sum tey hava skrýtt skúlaskjøldurin við.
Signy A. Hermansen, fyrstilærari segði m.a. í røðu síni, at tey høvdu vald fuglin sum evni. Fuglurin er ein partur av føroyska samleikanum. Fuglurin sýnir samanhald sum par ella flokkur, og fuglurin livir í samljóði við umhvørvið.
- Fyri okkum menniskju eru hesi trý ein avbjóðing, ið krevur, at vit eru tilvitað. Samleikin má ikki gerast tilvildarligur. Samanhald krevur, at vit søkja semjur heldur enn stríð, og vit síggja í hesum døgum, hvussu umhvørvispolitikkur í stóran mun snýr seg um, at vit læra at liva í samljóði við náttúruna og sjálvandi eisini hvør við annan í einum ófriðarligum heimi, segði Signy A. Hermansen.
Henda góðveðursdagin í mai umboðaði Gunvør Balle, varaborgarstjóri, Tórshavnar kommunu.
Varaborgarstjórin segði m.a.:
- Fólkaskúlin skal búgva næmingarnar til innlivan, samavgerð, samábyrgd, rættindi og skyldur í einum fólkaræðisligum samfelag. Í øllum felagsskapum er neyðugt at hava reglur og eitt virðisgrundarlag. Um vit ikki sjálv gera reglur og orða virðisgrundarlagið, so mennist hetta í samspælinum í felagsskapinum, og úrslitið av tí kann vera gott, men ikki bara. Tí tá kann henda, at vit fáa aðrar reglur enn tær, sum gagna øllum væl, og eitt virðisgrundarlag, sum kanska ikki byggir á virði, sum í nóg stóran mun taka atlit at øllum í felagsskapinum.
Tríggir næmingar høvdu hvør sína sera greiðu framløgu um hvør sín fugl, og níggju næmingar sungu og spældu floytu. Næmingarnir eru so hepnir í Kaldbaks skúla at hava læraran úr Klaksvík, Rudolf Joensen, hjá sær, tí Rudolf spælir gitar og syngur væl. Tað var rættiliga skilligt í Kaldbaks skúla mikudagin, 3. mai 2017.
Signy A. Hermansen, fyrstilærari í Kaldbak, segði eisini, at ein skúli í eini bygd ger, at lív er í bygdini.
- Børnini her á staðnum læra og virka í sínum nærumhvørvi. Sum bygdargenta veit eg sjálv, hvat tað hevur at siga. Eg gekk míni fyrstu barnaár á Universitetinum í Norðdepli. Skulagarðurin spenti seg úr fjøruni niðan til garðarnar. Tann livandi náttúran vit ferðaðust og lærdu í, gav okkum eina serstaka uppaling, øðrvísi frá hvat vit kundu fingið á asfalteraðum fløtum ...
Myndin:
Kaldbaksbørn syngja og spæla, og Rudolf Joensen, lærari, stjórnar í fullsettum felagshøli í tí sera hugnaliga bygdaskúlanum
Tekstur og mynd: Sonne Smith
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Sverri Egholm
12.08.2015 - 17:54
Tíðindi > Vinna & Tøkni > Tøkni & vísindi
Beint sum grindin bleiv hildin til í Sandavági varð Portalurin álopin.
Hetta førdi við sær, at fólk sum royndu at sleppa inn um 18 tíðina ikki sluppu inn á Portalin. Hetta eru sokallaði DDoS álop og nú eru tey ógvusligari enn nakrantíð áður.
Fyrr í summar vóru tað eisini trupulleikar við álopum á føroyskar heimasíður. Telefyritøkurnar Vodafone og Føroya Tele vóru álopnar. Tá vóru tað umhvørvisfelagsskapir, sum tóku ábyrgdina av álopunum.
Tað er tí lítið sannlíkt at álopið í kvøld, ikki var orsakað av grindadrápinum í Sandavági.
Í samstarvi við Synack betrar Portalurin trygdarskipaninar, men umhvørvisfelagsskapirnir leypa á uppá ymiskar mátar. Men alt verður sett inn fyri at hava Portalin so regluligan sum gjørligt.
Ragnar Joensen, trygdarserfrøðingur hjá Synack, segði við Portalin síðst í juli mánaða, at vit ikki skulu vænta at álopini steðga í bræði, men ilt er at siga hvussu leingi tað heldur fram.
Les eisini: KT-sefrøðingur: Álopini fara at halda fram


text:
Útbúgving
MA Psychology (honours) í 2010
MSc Applied Psychology (therapies) í 2011
Serritgerð: Postnatal Depression in the Faroe Islands: The Faroese Edinburgh Postnatal Depression Scale (EPDS) and examination of the risk factors that contribute to Postnatal Depression.
Autorisatión frá Dansk Psykolog Forening í 2017
Skeið og eftirútbúgving
Familju- og barnatillagaðari kognitivari terapi við denti á interventión innan angist, ótta og tunglyndi
Kognitivari terapi fyri etingarólag
Kognitivari terapi fyri trauma- og sorgrakt børn.
Tilknýti og ættleiðing
Neuroaffektivari menningar sálarfrøði
Spæliterapi
Supervisión
Námsfrøðiligar-sálarfrøðiligar tilgongdir
Arbeiðsøki
Saman við lyklapersónum, veita mennandi og inkluderandi umstøður til børn og ung
Samstarvsfundir, konsultativar tilgongdir og supervisión
Ráðgeving til foreldur, lærarar, námsfrøðingar og stuðlar
Samrøður við børn og foreldur
Eygleiðing, útgreining, kanningar og neurosálarfrøðiligar tests.
Netverks- og uttanhýsis samstarv við aðrar stovnar og myndugleikar


text:
Sólvit Nolsø 21.08.2017 (19:28)
Drápið liðugt
Bólkurin av springarum, ið var rikin inn á Skálafjørðin, er nú fingin til høldar.
Sambært heimildarfólki gekk drápið einastandandi væl. Tað gingu nakrir fáir minuttir, so høvdu allarflestu springararnir lagt beinini og lívið var fingið av teimum.
Tað verður mett, at talan er kanska um 50 hval tilsamans.
Tað vórðu øgiliga nógv fólk, ið stóðu klár í Skálafirði tá fylgið kom inn eftir fjørðinum.
Meir kemur seinni um býtið og annað.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
mynd frá www.sjovarfornminnafelag.fo
Sjóvar sókn. Tann gamla Sjóvar sókn fevndi um bygdirnar Selatrað, Strendur, Skála og Skálafjørð. Av hesum bygdum er Skálafjørður tann yngsta. Hon er bygd onkuntíð í 1600-árunum. Fyri stívliga 100 árum síðan komu niðursetubygdirnar Morskranes og Innan Glyvur afturat. Tann nýggjasta niðursetubygdin er Kolbanargjógv sum kom fyri góðum 60 árum síðan.
Navnið Sjóvar sókn kemur av býlinginum við Sjógv á Strondum, tí har stendur kirkjan sum nú er, og har hava kirkjur undan hesari staðið í fleiri hundrað ár so langt aftur, sum søguligar keldur røkka. Kirkjan við Sjógv var einasta kirkjan í sóknini heilt upp til okkara tíð. Kirkjan sum nú er, varð bygd í 1834. Á Selatrað kom kirkja í 1927, og á Skála í 1940. Hvussu gomul Sjóvar sókn og Strendur eru vita vit ikki, menn vilja verða við at vit skullu í hvussu so er aftur í 15. øld.
1 januar 1952 fór Sjóvar sókn í tvíningar, og Skála og Skálafjørður fóru burturúr og gjørdust sjálvstøðug kommuna við heitinum Skála kommuna. Sjóvar sókn varðveitti sítt gamla navn eftir sundurbýtið, nú við bygdunum Innan Glyvur, Strendur, Kolbanargjógv, Morskranes og Selatrað.
Til Kommununa hoyra uml 70 merkur í jørð. Á Strondum eru 19 7/8 mk.ogn og 20 1/4 mk. landsjørð.
Á Selatrað eru 8 merkur ogn og 22 merkur landsjørð.


text:
Hjartaliga tillukku við Sambýlinum á Strondum
23. mai 2015
Tað er av røttum ein stórur dagur á Strondum í dag, leygardag 23. mai 2015, nú nýggja Sambýlið letur upp.
Í nógv ár hevur hetta sambýlið mangla á vestursíðuni á Skálafjørðinum og hetta hava bygdaráðini í Sjóvar kommunu víst á tey seinastu 30 árini, so teirra partur liggur ikki eftir.
Sjóvar kommuna hevur verið við í øllum útbyggingum av røktar- og ellisheiminum í Eysturoynni, og rós skulu tey hava fyri tað.
Í sama tíðarskeiði hevur Sjóvar kommuna alla tíðina strongt á, fyri at fáa bygt eitt eldrasambýli á Strondum til sínar og aðrar borgarar, men striltið hevur gingið, og orsøkin fyri hesum er landsmyndugleikin á økinum.
Nú Sambýlið verður tikið í brúk, eru tað kommunurnar við Skálafjørðin, sum eru felags um byggingina, og Sambýlið verður ein partur av Økistænastuni hjá Skála-fjarðarsamstarvinum, sum við hesum kann veita teimum eldru eina tænastu, sum er millum tær bestu í Føroyum.
Sjálvur eri eg burturstaddur henda leygardagin, og kann tíverri ikki vera við til henda stóra fagnaðardag, sum eftir mínum tykki skuldi havt verið fyri fleiri árum síðani.
Tí ynski eg tykkum á Strondum og Økistænastuna við Skálafjørðin, hjartaliga tillukku við Sambýlinum, við ynski um, at Harrin má vælsigna búfólkini og starvsfólkini, sum koma at búleikast og starvast har.
Vinarliga
Alfred Olsen
Løgtingsmaður fyri Sambandsflokkin
RN
Aftur


text:
Eitt sterkt vinnulív og eitt sterkt samfelag hanga saman. Á Vinnudegnum 2011, sum verður tann 30. september, verða fyrilestrar, sum á ymsan hátt viðgera og lýsa hetta evnið. Eisini verða Ársins Virki og Ársins Átak
kosin.
Vinnudagurin er hátíðardagurin hjá føroysku vinnuni, við áhugaverdum fyrilestrum og spennandi kjaki, har karmarnir eru snotiliga Norðurlandahúsið. Á Vinnudegnum er høvi at fáa íblástur til gerandisdagin, og ikki minst ber til at seta andlit á og tosa við kundar, veitarar og samstarvsfelagar.
Í kjakinum
verður evnið eitt sterkt vinnulív – eitt sterkt samfelag. Vit viðgera m.a., um vit skapa nóg nógvan vøkstur til at varðveita nútímans føroyska samfelagið, og um vinnan vinnur nóg mikið av peningi. Til at kjakast um hetta hava vit fingið Ingunn Eiriksdóttir, forkvinnu í Kappingarráðnum, Johnny í Grótinum, íløgustjóra í BankNordik, og Tummas Justinussen, stjóra á Supply Service.


text:
Í 2013 útgav Súsanna Skaalum, sálarfrøðingur, bókina "Um bara hann sló meg". Bókin snúði seg um fimm forteljingar frá Kvinnuhúsinum, ið allar greiddu frá ymsum sløgum av harðskapi, enn bert tí likamliga. Tí ósjónliga, sárarliga harðskapinum.
Leikurin ÓMEGD, skrivaður av Kristinu Sundar Hansen, er ein remidiering av hesi bókini. Ein remidiering er "ein endurnýtsla av innihaldi úr einum miðli í einum øðrum miðli". Leikurin fer at taka tvær søgur av teimum fimm, úr bókini hjá Súsonnu Skaalum, og seta tær á pall.
Leikurin snýr seg um trý fólk, tvær kvinnur og ein mann, ið siga sínar søgur um teirra lív í parløgum, har samljóð ikki er millum partarnar um at geva seg yvir til, ella hava virðing fyri hvør øðrum. Frásagnirnar í leikinum byggja allar á veruligar hendingar, og siga tær frá, hvat hendir, tá parlagið fer av kós, og harðskapurin tekur yvir.
Leikararnir í ÓMEGD eru: Gunnvá Zachariasen, Kristina S. Ougaard og Hans Tórgarð.
Leikrit og leikstjórn er eftir Kristinu Sundar Hansen. Pallmynd og búnar eftir Hansinu Iversen. Tónleikur og ljóðmynd, Jón McBirnie. Ljósdesign og video, Turpin Napoleon Djurhuus. Dramaturgur er Barbara Hentze í Stórustovu.
Leikurin verður frumsýndur tann 9. septembur á Tjóðpalli Føroya
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Filmurin Brim vístur í Havnar Bio
Ársins íslendski filmur í Havnar Bio
Havið gav, havið tók stendur á plakatini fyri ársins film í Íslandi, ‘Brim’.
Filmurin, sum er tikin umborð á línubáti, byggir á sjónleik eftir Jón Atla Jónasson, ið varð frumsýndur í Oyggjunum í 2004. Nýggi filmurin ‘Brim’, sum hin javnaldrandi Árni Ólafur Ásgeirsson leikstjórnar, verður sýndur í Havnar Bio mikukvøldið 18. mai kl 19:30.
Undir sýningini vera leikstjórin Árni Ólafur Ásgeirsson og handritahøvundurin Ottó Geir Borg til staðar og fara at røða um filmin og svara spurningum.
Tað er Klipp, Filmsfelag Norðurlandahúsins, sum saman við íslendska aðalkonsulinum, Alberti Jónsson, ið skipar fyri filmsýningini. Atgongumerki fáast sum vant á netinum og við diskin í Havnar Bio undan sýning.
Gevið gætur: 40 atgongumerki til Brim eru í boði í aðalkonsuláti Íslands, Fútastovu, Gongin 5 (millum kl. 9 og 16). Fyrstur kemur – fyrstur fær!
Nýggi íslendski filmurin ‘Brim’ er síðsti filmur í várhálvuni hjá Klipp. Meir kann lesast um film her: http://zikzak.is/brim/
Fyrireikararnir eru væl nøgdir við undirtøkuna hetta fyrsta skeiðið. Útselt hevur verið til onkra sýning, so neyðugt hevur verið at skipa fyri eykasýningum. Tað hevur ikki verið vanligt, tá talan er um norðurlendskan film, sum ikki verður sýndur so ofta her heima. Hetta hevur styrkt um hugsjónina handan Klipp, sum júst er at vísa aktuellan norðurlendskan film.
Í heysthálvuni er ætlanin at vísa enn fleiri nýggjar norðurlendskar filmar, mikukvøld í Havnar Bio.
Fyrireikararnir arbeiða við at fáa nýggjastu og mest umrøddu norðurlendsku filmar á skránna, millum annað teir báðar donsku, sum eru í høvuðskappingini á filmstevnuni í Cannes.
Væl møtt til norðurlendskan film hjá Klipp, Filmsfelag Norðurlandahúsins, mikukvøld í Havnar Bio.


text:
Í útvarpinum spyrja vertirnir í heilum, hvat vit fara at minnast við árinum, sum fór. Summi siga, at tað, sum tey fara at minnast best við árinum, ið fór er, at tey hava lært seg at brúka snildfon. Tað ljóðar ikki av nógvum. Onnur gleðast um skilsmessur, onnur um nýggjar sjeikar, onnur eru kedd um, at politiska gongdin er so tóm og eru kedd um, at útvarpið er skert so nógv. Alt hetta mugu vit helst gera okkurt við sjálv.
Politiska landslagið er so knortlut og óatkomiligt fyri tey flestu, at tað kenst sum ein long og drúgv oyðimarkargongd, har ongin glotti er at hóma. Við teimum útsøgnum, og teimum gerðum, sum mentamálaráðharrin so fattur ber á sínum akslum, so er ikki nógv at rokna við frá tí manninum. Ongantíð hevur ein mentamálaráðharri víst seg at verið so ódugnaligan. Hann hevur skorið Mentanargrunn landsins við 20% (tað er 1,2 mió.) og hann hevur skorið tónleikin við 35% (Tað eru eina 300.000 krónur). Hetta tykist ikki sum stórar upphæddir, men fyri mentanar- og listalívið í Føroyum er hetta tað sama sum at leggja knívin á barkan, men ikki skera – bara lata hann liggja har.
Eg eri ógvuliga keddur um, at útvarpið kann brúka drúgva tíð at tosa um tær 52 fløgurnar, sum út eru komnar í ár, men vil ikki brúka ein minutt til allar tær nógvur bøkurnar, sum eru givnar út í ár. Sprotin hevur givið út 52 pappírsbøkur og 77 e-bøkur. Hetta er fyrsta árið, at føroyskar e-bøkur verða seldar á netinum. Mentanargrunnur Studentafelagsins hevur givið fleiri, havi ikki rættiliga talið her, góðar bøkur út. Vit hava ongantíð áður havt so nógvan undanvind uttanlands á bókmentaliga økinum. Jóanes Nielsen, sum fekk trý ára starvsløn fyri nøkrum árum síðani, verður týddur til týskt og útgivin á stóra forlagnum Random House. Føroyskir høvundar hava verið við á bókamessum í Frankfurt og í Gøteborg, í Írlandi og í Íslandi. Vit hava fingið eina norðurlendska barnabókmentavirðisløn á sama støði sum tann til tey vaksnu. Marjun S. Kjelnæs og Jóanes Nielsen hava fingið góð ummæli í dønskum bløðum. Forlagið Tórgarð, við Hugini Eide, ger eitt megnar arbeiði við at týða og geva hesar bøkur út á donskum. Helst havi eg gloymt ein rúgvu. Tað mugu tit mikið orsaka. Onga av hesum stórhendingum, og teimum, eg havi gloymt, dittar Kringvarp Føroya sær at taka upp á tungu. Teir vilja heldur spæla popp, sama popp, sum Rás 2 av góðum grundum spælir. Lat Rás 2 spæla popp og gerið tit í Kringvarpinum sendingar, sum eru alt annað enn poppur! Men við teimum sokallaðu rationaliseringunum, sum Kringvarpið hevur gjørt, so eru útlitini kolsvørt, tá ið talan er um bókmentir. Teir leggja doyin á hetta økið, so leingi teir kunnu spæla popp. Popp fær fólk alla staðir frá, men bókaumrøður og bókaummæli fáa fólk ikki.
Tá ið Kringvarpið ikki vil gera nakað, so hava vit á heimasíðu Vencils gjørt okkurt. Eg setti mær fyri at ummæla øll yrkingasøvnini, sum komu út í 2012. Tað havi eg megnað, og kunnu tey lesast her:
Heimvitisferðin: Tóroddur Poulsen
Vatnskorpur fyri tøgnina: Heðin M. Klein
Eru koparrør í himmiríki?: Katrin Ottarsdóttir
Tapet millum øldir: Jóanes Nielsen
Bøkurnar eru sum heild góðar, og eru heilt vist verdar at ogna sær. Tær eru eisini góðar til gávu.
Vencil hevur havt eitt heldur løgið ár. Báði árligu Venclarnir hava verið seinkaðir nakað. Tað er ikki lætt, tá ið annar ritstjórin situr í Danmørk og hin her. Men hetta er nú broytt, tí at Arnbjørn hevur fingið starv sum leiðari á Býarbókasavninum. Hóast alheimurin viðhvørt ger ónáðir, so hepnast alt fyrr ella seinni. Tveir Venclar eru komnir út, og ikki ein er ummæltur. So ummælið søkist. Var tað ikki fyri haldararnar, sum trúliga lesa Vencil, so vistu vit ikki, um nakar legði Vencil undir eyguni. Um onkur vil ogna sær teir, sum vit høvdu at bjóða 2012, so síggja teir soleiðis út og fáast í bókhandlunum:
Hesa permuna, sum Brandur hevur gjørt, og sum er gjørd eftir teimum yrkingunum, sum eru í Vencli 11, ið hava at gera við ræðuleikarnar á Útoy, 22.07.2011. Norski forsetismálaráðharrin, Jens Stoltenberg, fekk eina permu og eitt eintak av Vencli heim við sær til Noregs, tá ið hann vitjaði í Føroyum.
Ætlanin fyri komandi ár, er at geva tveir út afturat. Freistin at senda inn nýtt tilfar til Vencil 13. er 1. februar. Gott hevði verið, um vit fingu nógvar tekstir at velja í. Men alt hetta veldst um, um nakar stuðul er, nú Mentanargrunnurin er skerdur, og Mentamálaráðið er ivasamt sum stuðlari. Minkar stuðulin, so ríkur Vencil.
Tey árini, Vencil hevur verið til, hava vit givið út einar 1.300 blaðsíður av føroyskum upprunaskaldskapi og týðingum frá upprunamálum. Tað eru vit stoltir av at hava givið føroyingum. Øll, sum hava skrivað, hava fingið samsýningar fyri arbeiði.
Vencil, Arnbjørn og Oddfríður ynskja øllum tykkum eitt gott og bókmentaríkt nýggjár. Serliga ynskja vit rithøvundum, týðarum, haldarum, keyparum, stuðlum, Niels Jákupi Thomsen, rættlesarum og Steinprenti eitt eydnuríkt nýggjár við vón um gott samstarv í komandi ári.
OMR


text:
Sólarmyrkingin sæst yvir toppinum á Tyrli (upplivingin nógv klárari enn myndin vísir)
Nakrar hendingar í lívinum seta seg so mikið fastar í sinni, at tær verða sitandi. Tær sita so fastar, at tú minnist júst, hvar tú vart staddur, tá ið hendingarnar fóru fram. Úr heimshøpi kann eg frá mær sjálvum nevna: 1) Tá ið Kennedy forseti bleiv skotin - 22.11.63 - tá var eg í Tvørgøtu nr. 5 í Havn og vitjaði ein vinmann, 2) Tá ið Neil Armstrong steig á mánan - 21.07.69 - sat eg heima í stovu okkara við Gjógv og lurtaði eftir útvarpinum og 3) Tá ið World Trade Center varð álopið - 11.09.01 - var eg staddur í garasjuni í Runavík, tá ið dóttir mín ringdi úr DK at boða frá ræðuleikunum. Í heimligum høpi eru tríggjar innan fyri eitt gott ár: 1) Tá ið omanlopið var á Kalsoynni - 19.06.53 - var eg uppi á Gjógv saman við øðrum dreingjum. Minnist serliga væl, at Helgi á Grótheyggi og eg fingust við eitt sílagarn, 2) Tá ið Georg í Sámalsstovu doyði av skoti í Gjónni - 21.04.54 - var eg staddur undir Niðaru Brúgv saman við Steinfinni hjá Mariu og 3) Tá ið sólarmyrkingin var - 30.06.54 - var eg saman við einari rúgvu av fólki uppi á Gjónni.
Les meira: Sólarmyrkingar av Gjónni 20.03.2015 og 30.06.1954


text:
Tala, sum Símun Absalonsen helt á nýggjársveitsluni í Ebenezer 30.12.2017:
Eitt sakleyst nýggjársminni frá barnaárunum rekur fram fyri meg hesar dagar. Ein maður í okkara grannalagi átti ein sera fittan hund, sum øll børn hildu nógv av. Men eigarin fortaldi mær ein dagin, at hundurin hevði tað ikki gott tá ið nýggjárið nærkaðist og serliga ringt var tað nýggjársaftan. Tá í tíðini
Í Kelduvaðnum nú sunnukvøldið 14. januar kl. 20.00 á R7. Fm.102 og Fm.107, verður ein sending til minnis um vin og bróður okkara í Harranum, Árna Jacobsen kórleiðara hjá Betesdakórinum. Árni andaðist 20. desember 2017 bara 66 ára gamal.
Vit hoyra sangir sum Árni hevur yrkt og týtt, og brot úr taluni sum Steinbjørn O. Jacobsen helt við jarðarferðina 2. jóladag.
Kelduvaðið verður endursent hóskvøldið 18. januar kl. 21.00. Lagt til rættis hevur Jóhan við Neyst. Upptøka og tøkni: Kári Kjelnæs. Enn ein góð og viðkomandi sending frá Evangelisku Røddini á R7.


text:
Olaf Johannessen er annað árið á rað kosin at vera ársins besti mannligi sjónleikari í Danmark.
Hetta hendi, tá ið Ársins Reumert 2016 var latin í sunnukvøldið.
Hesa ferð fekk Olaf Johannesen heiðurin fyri sín leiklut á Kongaliga Teatrinum sum Puntila, ið er ein finskur góðseigari við einum ógvuliga umbroytiligum sinnalagi. Hetta er eisini tittulpersónurin í einum kendum stykki hjá týska dramatikaranum Bertolt Brecht.
Grundgevingin hjá dómsnevndini fyri at geva Olafi Johannessen heiðurin var hendan:
"Sjældent har en skuespiller været så beruset som her. Olaf Johannessen var generøs og kærlig som fuld – og beregnende og benhård som ædru. Hans ben flaksede musikalsk, mens hans stemmeklang tyranniserede alt. Jakkesættet sad upåklageligt, selv efter fjerde flaske vodka. En intelligent magtherre, der styrede både forestillingen og publikum."
Olaf Johannesen er sonur leikstjóran Eyðun Johannessen, og hann er maður sjónleikaran Maritu Dalsgaard, sum hevur leikstjórnað fleiri leikir á føroyska pallinum í seinastuni.
Ein onnur, sum varð heiðrað, var Lisbeth Dahl. Hon fekk Ársins heiðursprís. Í grundgevingini fyri at veita Lisbeth Dahl hendan serliga heiðurin stóð millum annað, at hon er ein "institution på revyscenen".
Benedikte Hansen var kosin árins kvinnuligi sjónleikari fyri sín høvuðsleiklut í leikinum Tørst eftir Abelone Koppel.
Ársins Reumert vóru handaði sunnukvøldið í Operuni í Keypmannahavn, har alt tað besta á donsku leikpallinum var komið saman. Årets Reumert er einasta hendingin, sum fevnir um alla leiklistina í Danmark. Meira kann lesast um Årets Reumert her


text:
Sum siðvenja er, helt drotningin tíðindafund síðsta dagin hon vitjaði. Á fundinum varð hon millum annað spurd, um hon hevði nakra viðmerking til, at Páll á Reynatúgvu, løgtingsformaður, ikki vildi taka ímóti riddarakrossinum og heldur ikki vildi luttaka til døgurðan umborð á Dannebrog, sum drotningin var vertur fyri. Drotningin var rættiliga avgjørd í sínum svari:
- Tað er eitt frítt samfelag, vit liva í. Hann má gera tað, sum hann vil, svaraði hon, og hugdi burtur, eins og fyri at vísa, at so hevði hon ikki meira at siga um tað málið.
Lesið eisini, hvat fyrrverandi stjórin á Løgtingsskrivstovuni heldur um málið HER


text:
Tey eru stór av vøksti, klæðini eru øll grá, hárið svart; bústaður teirra er í heygum: tey kallast eisini “álvar”; ein “álvheyggjur” er í Norðstreymoy sunnan fyri Vík (Haldórsvík). Tey liva sum onnur fólk, rógva út, hava seyð og neyt, sum ganga ímillum onnur neyt í haganum.
Huldufólkini kunnu gera seg sjálv og tað, ið tey eiga, ósjónligt fyri menneskjum, og tí sigist ofta um nakað, ið onkur sóknast eftir, at “hulda hevur fjalt tað”. Tey vilja fegin fáa smá-børn, sum ódoypt eru, úr vøgguni og leggja síni aftur í hana, men hesi verða tá býttlingar millum manna.
Ofta hvørva smá børn, sum úti ganga einsumøll, og tá er tað huldufólk, sum eru farin við teimum; tey finnast stundum aftur langar vegir burtur frá bygdum og hava tá sagt frá, at stórur maður hevur borið teimum mat, meðan tey hava verið burtur.
Huldugenturnar fáa ofta hug at kristnum dreingjum og royna tí at freista teir og draga teir til sín; ganga teir burtur í haga og eru tystir og móðir, opnast heyggjurin, og genta kemur út at bjóða teimum drekka, øl ella mjólk; blása teir tá ikki froðuna omanav, drekka teir sær óminni, tí í henni liggur gandurin, og har við tøla tær teir, fáa vald yvir teimum og hava teir við sær inn í álvheyggin.
V.U. Hammershaimb: ”Færøsk Anthologi I”, 1891


text:
Sálmarnir 1
Sælur er maður, ið ikki gongur í ráði hinna gudleysu, ikki stendur á vegi syndara og ikki situr, har spottarar sita, men hevur gleði sína í lóg HARRANS og grundar á lóg Hansara bæði dag og nátt! Hann er sum træ, plantað við vatnsløkir, ið ber ávøkst sín á røttum tíma, og sum bløðini ikki følna á; øllum, ið hann ger, hevur hann eydnu við. So er ikki við hinum gudleysu; nei, tey eru sum dumba, ið fýkur fyri vindinum. Tí verða gudleys ikki standandi í dóminum, ei heldur syndarar í samkomu rættvísra. Tí HARRIN kennir leið hinna rættvísu, men leið gudleysra endar í vegloysi.
Sálmarnir 51
Til songmeistaran. Sálmur. Eftir Dávid. Ta ferðina ið Natan kom til hansara, eftir at hann hevði verið inni hjá Batsebu. Gud, ver mær náðigur eftir góðsku Tíni, strika út brot míni eftir stóru miskunn Tíni! Tváa meg heilt reinan frá skyld míni, reinsa meg frá synd míni! Tí eg kenni misbrot míni, og synd mín er mær altíð fyri eyga. Móti Tær er tað, eg havi syndað, eina móti Tær, og tað, sum ónt er í eygum Tínum, havi eg gjørt - fyri at Tú skalt standa rættvísur, táið Tú talar, vera reinur, táið Tú dømir. Tú sært, eg eri føddur í misgerð, og í synd varð eg til í móðurlívi. Tú elskar jú sannleik innast í hjartanum - so lær meg tá vísdóm í hjartadýpinum! Reinsa meg við isopi frá synd, so eg verði reinur, tváa meg, so eg verði hvítari enn kavi! Ger, at eg fái at hoyra frøi og gleði, lat beinini, ið Tú hevur sorað sundur, fegnast! Fjal ásjón Tína fyri syndum mínum, og strika út allar misgerðir mínar! Gud, skap í mær reint hjarta, og gev av nýggjum støðugan anda innan í mær! Kasta meg ikki burtur frá ásjón Tíni, og tak ikki Heilaga Anda Tín frá mær! Gev mær aftur at gleðast um frelsu Tína, og halt mær uppi við fúsum anda! So skal eg læra misbrotsmenn vegir Tínar, og syndarar skulu venda við til Tín! Fría meg frá blóðskyld, Gud, Frelsugud mín - so skal tunga mín fegnast um rættferð Tína! Harri, lat upp varrar mínar - so skal muður mín kunngera prís Títt! Tí Tær líkar ikki sláturoffur - annars hevði eg givið Tær tað - brenniofrum tekur Tú ikki við; offur til Gud er sundurbrotin andi; sundurbrotið, sundursorað hjarta vanvirðir Tú ikki, Gud! Ger í náði Tíni væl við Zion, bygg upp múrar Jerúsalems! Tá skal Tær toknast røtt offur, brennioffur og heiloffur, tá skulu tarvar verða ofraðir á altari Tínum.
Sálmarnir 100
Sálmur. Við takkofrinum. Rópa av frøi fyri HARRANUM, øll jørðin! Tænið HARRANUM við gleði, komið fyri ásjón Hansara við gleðirópum! Kennið, at HARRIN er Gud! Hann skapti okkum; vit eru Hansara, fólk Hansara og fylgið, ið Hann røktar. Farið inn í portur Hansara við takkarsongi, við lovsongi inn í forgarðar Hansara, takkið Honum og lovið navni Hansara! Tí góður er HARRIN; náði Hansara varir til ævigar tíðir, trúfesti Hansara mann eftir mann.
Sálmarnir 150
Halleluja! - Lovið Gudi í halgidómi Hansara, lovið Honum í sterka hvølvi Hansara! Lovið Honum fyri veldigu verk Hansara, lovið Honum fyri stóru dýrd Hansara! Lovið Honum við hornblástri, lovið Honum við hørpu og sitara! Lovið Honum við trummu og dansi, lovið Honum við streingjaleiki og floytu! Lovið Honum við ljómandi skáltrummum, lovið Honum við gellandi skáltrummum! Alt, ið andadrátt hevur, lovi HARRANUM! - Halleluja!


text:
Norðskálatunnilin
Norðskálatunnilin er elsti tvíbreytaði tunnil í Føroyum. Hann varð tikin í nýtslu 20. august (?) 1976. Tað var byggifelagið E. Pihl & søn, sum stóð fyri byggiarbeiðinum fyri Landsverkfrøðingin. Tunnilin er 2520 m. langur og gongur gjøgnum vestaru fjallarøðina í Eysturoynni. Vestanífrá fer hann inn omanfyri bygdina við Norðskála og kemur út aftur millum Fjarða nakað nær Funningsfirði. Norðskálatunnilin knýtir soleiðis Sundalagið og veganetið millum Fjarða og út á Skálafjørðin saman. Saman við brúnni um Streymin, ið var tikin í nýtslu í 1973, er norðskálatunnilin partur av meginsamferðsluæðrini í Føroyum.


text:
Google, Visit Faroe Islands og Atlantic Airways hava gjørt av at gera eina serliga útgávu av Street View. Hesum boðar Visit Faroe Islands frá í einum tíðindaskrivi.
Hugskotið er, at seyðir, føroyingar og ferðafólk fáa høvi at leggja myndir út á Google Street View við einum Google-myndatóli. Google stuðlar verkætlanini við myndatólum, servitan og einum "Google Trekker". Trekkarin verður settur á ein bil, sum fer at koyra á almennum vegum kring landið og kortleggja Føroyar.
Í summar hevur Durita Andreassen frá Visit Faroe Islands arbeitt við sínari egnu útgávu av "Google Street View", har seyðir við myndatólum vórðu nýttir til at taka myndir í føroysku náttúruni. Eftir at Google hevur fingið áheitanir frá fólkum kring allan heim um at gera Google Street View í Føroyum, er Google nú loksins her fyri at hjálpa Duritu við at kortleggja Føroyar.
- Tá vit byrjaðu verkætlanina, vildu vit fegin deila okkara flottu og fjarskotnu oyggjar við umheimin og við øll tey fólk, sum ikki hava møguleika at ferðast allan vegin til Føroyar. Vit vistu, at hetta kundi gerast gjøgnum Google Street View. Meðan verkætlanin koyrdi, blivu vit so góð við okkara egnu útgávu av Street View, og tí eru vit sera fegin um, at Google vil hjálpa okkum víðari við okkara verkætlan, sigur Durita Andreassen, sum er SheepView360-verkætlanarleiðari hjá Visit Faroe Islands.
Nú er tað upp til Føroya fólk og ferðafólk, sum vitja í Føroyum, at gera eina serliga føroyska útgávu av Street View. Hetta verður gjørt við at nýta seyðir, súkklur, ryggsekkir, bilar, kajakkir, bátar, tyrlur og enntá kavaraútgerð. Øll kunnu læna eitt Google myndatól frá Visit Faroe Islands skrivstovuni í Tórshavn ella frá Atlantic Airways á flogvøllinum.
Myndatøkur á almennum vegum, sum Google, Visit Faroe Islands og Landsverk standa fyri, byrja í komandi viku, frá 7. september og fram til síðst í oktober 2016. Á vári 2017 verða myndir tiknar á nøkrum fáum gongurutum í fjøllunum.
Vilt tú vita meira um verkætlanina, kanst tú vitja hesar síður:
visitfaroeislands.com/sheepview360/ og google.com/streetview.


text:
Tað er neyvan at gera ov nógv av at siga, at spenningurin er í luftini, nú EM í fótbólti byrjar í Fraklandi í dag.
Eini sjey milliónir fólk fara at vitja 10 franskar býir, sum ganga fra Lille har norðuri til Marseille har suðuri í landinum. Tað merkir, at hetta er eitt sjáldsamt høvi at gera seg inn á frælsa vesturheimin, skuldi onkur víðgongdur bólkur ynskt tað.
Landið hevur longu verið í hægstu trygdartilbúgving síðan yvirgangsálopið í november, tá ið 130 fólk doyðu. Nú fara 90.000 løgreglufólk og onnur trygdarfólk at ansa eftir leikvøllum og fjepparaøkjum. Bara í París fara 13.000 at ansa eftir tveimum leikvøllum. Og harumframt er herurin í hægstu tilbúgving. Sjálvandi.
Men avbjóðingarnar vísa seg eisini heilt niðri á jørðini. Aftan fyri tiltiknu matstovurnar og á gonguteigum standa fullir sekkir av burturkasti, matleivdum og pappíri. Sambært myndugleikunum eru eini 3.000 tons av burturkasti ikki heintað, tí fakfeløg blokera brenniovnarnar.
Samstundis hótta tokførarar við at leggja niður koyringina til Stade de France beint uttan fyri París, nú bert fáir tímar eru til fyrsta dystin millum vertstjóðina og Rumenia.
Franski forsetin heitir nú á allar partar um at tryggja, at kappingin sleppur at koyra uttan keðiligar tilburðir:
- Eg heiti inniliga á øll um at sýna ábyrgd. Um staturin noyðist at gera sína skyldu, og tað vil hann, so verða øll neyðug stig tikin. Samstundis er tað neyðugt, at øll tey, sum taka lut í tiltøkum, skulu taka ábyrgd, so at hesir stóru leikir kunnu fara fram í øllum góðum, segði Francois Hollende, sambært AFP.
Ítróttarmálaráðharrin, Thierry Braillard, mælti eisini teimum mótmælandi fakfeløgunum um at hugsa um fótbóltsáskoðararnar:
- Tað eru tíðir, tá ið mótmæli og verkføll eiga at fara fram. Men nú eru vit á gáttini til eina hending, har eitt verkfall kann forða fólkum at koma fram, og tað er ikki í lagi, sigur hann sambært BBC.
Tokførarin Berenger Cernon, sum aðalskrivari hjá fakfelagnum CGT við Gare De Lyon í París, vísti onga náði.
- Tað eru ikki vit, sum avgera kalendaran. Vit avgjørdu ikki, at Euro 2016 skuldi vera hesar dagar. Umskipanin av arbeiðsmarknaðinum fer fram, og tað mugu vit mótmæla. Vit vilja hava samráðingar. So ja, verkfallið fer at raka Euro 2016, og vit halda fram at mótmæla, sigur hann sambært BBC.
Mótmælini í Fraklandi snúgva seg um eina lóg, har stjórnin vil gera franska arbeiðsmarknaðin meiri smidligan. Tað ger seg inn á vunnin rættindi, heldur fakfelagsrørslan.


text:
Valstríðið er av álvara byrjað. Fyrst er fólkatingsval í juni, sum í stóran mun er spennandi startskotið til løgtingsvalið í heyst. Tosað verður sum um, at allir føroyingar eru við, men fleiri hundrað føroyingar eru púra útihýstir frá litríka politiska kjakinum í sjónvarpinum.
Hoyra ikki
Tíðin fram til eitt og hvørt politiskt val er merkt av lívi, liti og gyltum vallyftum. Á mangan hátt er hetta ein hugfarslig tíð, har føroyingar hava nógv at tosa um og dúgliga viðgera tað, sum t.d. kemur fram í politisku valsendingunum. Men púra útihýstir eru føroyingar, sum ikki hoyra. Teir kunnu ikki fylgja við t.d. í grundleggjandi viðurskiftum, so sum orðaskifti hjá valevnunum í sjónvarpskjaki.
Í Føroyum er bara ein almenn sjónvarpsrás, Kringvarpið, sum hevur trupulleikar við nøktandi at halda public service skyldurnar mótvegis fleiri hundrað føroyingum. Orsøkin, sigur Kringvarpið, er trot av pengum.
Kringvarpið er á fíggjarlógini, men tá ið public service skyldur ikki verða hildnar hóast tað, so er tíðin óivað komin til at seta markaðan pening av á fíggjarlógini til teksting av føroyskum sjónvarpssendingum, eins og tað er gjørt við játtanina til teknmálstulking.
ST sáttmálin púra greiður
Sáttmálin um rættindi teirra, ið bera brek, er púra greiður um hesi viðurskifti. Limalondini skulu tryggja, at fólk, ið bera brek, fult og heilt fáa verið við í politiskum og almennum lívi á jøvnum føti við onnur.
Í samband við niðurstøðurnar frá hoyringini av ST sáttmálanum í Geneve hevði ST nevndin ítøkiligt krav um, at Føroya landsstýrið tryggjar bæði deyvum fólki og teimum, ið hava ringa hoyrn, atkomu til allar sendingar, ið Kringvarp Føroya sendir.
Innilig áheitan
Við hesum vil MBF inniliga heita á myndugleikan um at bera so í bandi, at fáa atkomu til sjónvarpssendingar í Kringvarpinum í rættlag, so stórur partur av føroyingum ikki aftur til komandi valini verða útihýstir frá annars livandi og litríka politiska kjakinum.


text:
- Tíðindi, mentan og ítróttur
Danmark hevur eisini innflutt eitrað egg
Eini 20 tons av eggum, sum eru eitrað við evninum fipronil, eru seld í Danmark.
Tað sigur matvørustýrið á heimasíðuni.
Í fyrstu atløgu vildi stýrið vera við, at eggjagølan fevndi ikki um Danmark. Men nú boðar matvørustýrið frá, at eini 20 tons av dálkaðum eggum eru seld í Danmark.
Kókað og flust egg
Talan er um kókað og flust egg, sum Danæg Products hevur innflutt frá einum belgiskum undirveitara.
Eggini eru fyrst og fremst seld kantinum, kaffistovum og matveitingum. Eggini eru neyvan - ella bara í heilt lítlan mun - seld í handlum.
Kanningar vísa, at milliónir av eggum úr Belgia og Hollandi hava spor av eiturevninum fipronil í sær. Talan er tó ikki um so stórar nøgdir, at tað er heilsuskaðiligt, men eggini skulu kortini beinast burtur.
Matvørukommisserurin í ES, Vytens Andriu-kai-tis, hevur kallað inn til kreppufund um eitraðu eggini.


text:
SamVit skipar fyri tvørvinnuligari handilsferð til Ravenna í sambandi við framsýningina
Í samstarvi við Oljuvinnufelagið skipar SamVit fyri handilsferð til Emilia-Romagna landslutin í Norður Italiu, har býirnir Ravenna, Bologna og Rimini liggja.
Eitt av endamálunum við ferðini er at vitja framsýningina Offshore Mediterranean Conference
(OMC), sum er í Ravenna 25. - 27. mars og skapa sambond millum føroyskar og italskar fyritøkur.
Fleiri enn 360 altjóða fyritøkur luttaka á framsýningini OMC, ið afturat framsýningini eisini bjóðar eina ráðstevnu við røðarum úr øllum heiminum. Stjórin hjá ENI, Paolo Scaroni, verður leiðari av ráðstevnuni. Skrá og nærri kunning um OMC er á heimasíðuni http://www.omc.it/2009/
Frálandavinna er í Adriatarhavinum, og Ravenna er ein miðdepil fyri hesa vinnu. Ein handilsferð til hetta øki kann geva føroyskum tænastufyritøkum í frálandavinnu íblástur og nýggjar vinnumøguleikar.
Ætlanin er, at ferðin til OMC skal skipast sum ein tvørvinnulig handilsferð, har umboð frá øðrum vinnum eisini kunnu luttaka, og har SamVit skipar fyri serstakari skrá fyri hvørt vinnuøkið sær.
Emilia-Romagna landsluturin er eitt nú kendur fyri matvøruframleiðslu og ferðavinnu, og Ravanna er ein býur, ið er kendur fyri sínar arkitektonisku bygningar og økir av mentanarligum áhuga.
Handilsferðin verður í døgunum 24. – 28. mars og freistin fyri at boða frá luttøku er 16. februar.
Nærri kunning fæst við at venda sær til Unn Poulsen á SamVit á telefon 306913 ella umvegis teldupost unnp@samvit.fo


text:
- Eg møtti klokkan sjey og eg havi faktiskt tosað í telefon síðan. Eg havi ikki havt stundir til at skrivað alt í samdøgursrapportina enn, og eg skilji at makkarin hjá mær eisini hevur nakrar, so samanlagt vildi eg mett, at vit hava fingið einar 30 fráboðanir.
Tað sigur vakthavandi á løgreglustøðini í Havn, tá Dimmalætting ringir fyri at hoyra, hvussu skilið er kring landið, nú veðurgudarnir hava gjørt av at minna føroyingar á, at tað framvegis kan vera illveður í Føroyum.
Síðan einaferð í nátt hevur tað leika í av suðri og útsynningi, og fram móti morgni hevur tað verið serliga ringt.
Heilt hvussu ringt sæst best við at hyggja at veðurstøðunum á heimasíðuni hjá Landsverki; har vísa veðurmátingarnar, at tað í støðum er heilt ringt.
Á Norðadalsskarði var millum 45 og 57 metrar um sekundið fyri løtu síðan, og á Øraskarði í Suðuroy var vindurin millum 36 og 50 metrar um sekundið. Á Gjáarskarði leikar eisini í, tí har vísti vindmátarin upp í 45 metrar um sekundið.
Harðasta hvirlan, sum er máld seinasta samdøgrið er máld á Norðadalsskarði beint eftir klokkan hálvgum sjey og var hon næstan 63 metrar um sekundið.
Tá veðrið er so ófantaligt sum tað er í dag, standast ofta skaðar av, og soleiðis er eisini hesaferð, váttar løgreglan.
Hóast nógvar fráboðanir snúgva seg um okkurt sum liggur leyst og rekst, so hava myndugleikarnir eisini fingið fráboðanir um størri skaðar.
- Ja, tíverri. Av Skála hava vit fingið boð um at ein tekja er farin, og í Hvalba hava teir verið úti og arbeitt í ein góðan tíma. Hvat tað var havi eg ikki ordiliga greiðu á, sigur vakthavandi.
Sum skilst snúgva flestu fráboðanir seg tó um ymiskt leyst, sum liggur og rekst, so sum greinar og trampolinir, sum ikki eru festar nóg væl. Í miðbýnum í Havn eru fleiri trø farin um koll. Eitt, sum er meira enn 100 ára gamalt. Tað stóð í horninum á parkeringsplássinum hjá Mariu Poulsen í Tórsgøtu/Sverrisgøtu. Men nú liggur tað tvørtur um Sverrisgøtu. Og inni í garðinum aftanfyri gamla Bank Nordik í miðbýnum er eisini eitt træ farið um koll.
Á Tvøroyri hevur eisini leikað í, og har eru bingjur farnar til stroks á bryggjuni. Mynd: Bjarni Nygaard


text:
Joan Bláfoss
Joan Bláfoss (fødd 11. september 1980) er føroyskur rennari og triatlon íðkari. Joan byrjaði at íðka triatlon í 2002. Í 2008 vann hon heimsmeistara kapping í ½ Ironman í Lissabon. Joan lesur til lækna á Københavns Universitet. Joan helt eina pausu frá kappingum í 2009 og 2010 orsakað av skaða, men í 2011, er hon aftur farin í holt við at íðka, men nú íðkar hon mest renning, hon rennur maraton. Hon luttók í martaton kapping í Týsklandi og setti nýtt føroyskt met. Hon gjørdist fyrsta føroyska kvinna, sum rann teinin undir 20 minuttir. Hon rann við tíðini 2:50.09. Hon gjørdist nummar 34 í kappingini og er styrkismett sum nummar 4 í Danmark.[1]
Innihaldsyvirlit
Altjóða kappingar[rætta | rætta wikitekst]
- 2008 VM lang (4km, 120km, 30km) indivduelt: 7.plads hold: gull
- 2007 Oyggjaleikir, Rodos Hold-triatlon silvur
- 2007 VM duatlon langteina 6. pláss
Kappingar um danska meistaraheiti DM[rætta | rætta wikitekst]
- silvur 2010 DM 10km renning eftir landsvegum
- bronsu 2008 DM lang (½ ironman), triatlon
- bronsu 2008 DM sprint, triatlon
- silvur 2008 DM-holdsprint, triatlon
- silvur 2008 DM 10km renning eftir landsvegum
- bronsu 2008 DM lang cross, løb
- silvur 2007 DM triatlon sprint individuelt
- gull 2007 DM holdsprint
- bronsu 2007 DM stuttdistansa
- gull 2007 DM duatlon langdistanse
- gull 2006 DM holdsprint


text:
U18 víðari í steypakappingini
Dreingir29-04-2013 - Helgi Nielsen
U18 dreingir steypakapping, 1. umfar: B36 - HB 4-5 (0-0)
Okkara U18 dreingir fingu eina góða byrjan í steypakappingini. Í fyrsta umfari eydnaðist at sláa grannarnar B36 úr kappingini.
Dysturin, sum varð leiktur mikukvøldið í síðstu viku, gjørdist drúgvur og spennandi. B36 hevði bóltin mest, men okkara vardu væl. Vanligi dysturin endaði 0-0, og so varð farið undir longda leiktíð, sum eisini endaði málleys.
Nú varð farið undir brotssparkskapping, har okkara skoraðu uppá øll fimm brotsspørkini, meðan B36 brendi eitt. Sostatt gjørdist tað HB, sum fór víðari í steypakappingini.
Hin dystin hetta umfarið leiktu NSÍ og KÍ í Runavík. Tann dystin vann KÍ 3-2 eftir longda leiktíð og kemur sostatt eisini víðari.
Hini liðini í unglingadeildini í ár eru EBStreymur/Skála, ið hava eitt felags lið, og Víkingur. Tey komu
beinleiðis víðari til næsta umfar uttan dyst.
Næsti dystur verður hálvfinalan, sum verður leikt 30. mai. Tá leika EBStreymur/Skála á heimavølli móti HB. Og KÍ leikar heima móti Víkingi. Finalan verður 23. august.


text:
Starvsnevndin hevur á fundi 7. januar 2009 samtykt fylgjandi:
Ad 2 Fundarfrágreiðingin varð lisin og góðkend við hesum viðm.:
Umrokningar:
– frá 25 m hyli til 50 m hyl: + 2%
– frá 50 m hyli til 25 m hyl: – 2 %
Oyggjaleikaúttøkan: ætlanin er ikki at broyta verandi kravtíði, men vit vilja opna møguleikan fyri at taka nakrar svimjarar afturat, um útrokningar vísa, at heiðursmerki eru í heintan til liðsvimjingarnar, soleiðis sum stendur í fundarfrágreiðingini frá Landsliðsnevndini:
”Landsliðsnevndin heldur, at úttiknir svimjarar eiga at kunna melda til fleiri kappingar enn tær sum teir hava klárað oyggjaleikakravtíðina til, so leingi sum hesar eyka kappingar ikki ávirka tær greinir sum teir eru úttiknir til. ‘Wildcard’ eigur at gevast til at kunna manna eina stafett í hvørjum kyni, um 3 aðrir svimjarar eru úttiknir.”


text:
J. C. Svabo varð føddur í 1746 í Jansagerði í Miðvági. Fór í latínskúla í Havn, síðan til Keypmannahavnar at lesa náttúruvísindi og búskap.
Meðan hann las, skrivaði hann um ábøtur á føroyskan landbúnað. Tað varð ikki lurtað eftir honum.
Í 1770 - árunum væntaði hann sær stóra uppgávu frá myndugleikunum. Vinmaður hansara fekk hana.
Seinni fær hann høvi, fer til Føroya í 1781 - 82 og savnar tilfar til eitt stórverk. Tað varð ikki prentað.
Hann skrivaði fø. – lat. – da. orðabók. Hon varð ikki útgivin.
Hann fekk ikki endaligt prógv helst vegna sjúku og fátækt.
Hann søkti fleiri embæti, fekk einki.
Í 1800 kom hann vónbrotin heim aftur og livdi í fátækt í Havnini til hann doyði í 1824.
Eftir at hann var farin undir grønutorvu, fóru fólk at virðismeta hansara avrik.


text:
FORORÐ
Hetta er tann fyrsta av trimum bókum, sum siga søguna um høvuðspersónarnar innan Baha'i-trúnna.
Hendan bókin - Og Sólin rísur - sigur frá hvussu Baha'i-trúgvin kom í, og søgu hennara fram til pínslarváttadeyðan hjá tí stóra Sendiboðnum, Bábinum.
Edward Granville Browne, professari á Pembroke College á Lærda háskúlanum í Cambridge, skrivaði um hesa søguligu tíð og segði: "Eg leggi stóran dent á, at fáa so nágreiniliga frágreiðing sumgjørligt, av øllum, sum hevur við trúnna á Bábin at gera, tí í mínum eygum er hendan søgan ein av teim áhugaverdastu og týdningarmestu hendingum, sum farnar eru fram síðan kristindómurin tók seg upp ... og eg kenni tað sum mína skyldu, somuleiðis sum tað er ein stuttleiki, at royna, so væl eg eri førur fyri tí, at siga landsmonnum mínum frá hesum ... tí hugsið tykkum, um onkur kundi sagt okkum frá barndómi og ungdómi og framkomu Kristusar t.d., hvussu glað høvdu vit ikki verið at fingið tað at vita. Nú er tað ógjørligt at fáa nógv at vita ... men tá umræður Bábin, so er tað gjørligt ... So latum okkum hava uppiborið tøkkina frá eftirkomarum okkara og fyrireika okkum til tann dagin longu nú." - E.G. Browne: Fororð til 'The Chosen Highway' eftir Lady Bloomfield
FORMÆLI
Hetta er ein roynd at kunna heimin um lívssøguna hjá Bábinum. Fyri tann, sum fegin vil grandska, er hendan sama søgan skrivað á ævigum máli í Nabíls Narrative: "The Dawnbreakers" og í "God Passes By" sum er skrivað av Shoghi Effendi Rabbani, Verja Baha'i-trúarinnar.
"Og sólin rísur" sigur ikki fullfíggjað frá hesum søguliga sorgarleiki, heldur ikki er hetta orðarætt endurgeving av teimum spennandi søgum, sum vórðu sagdar hesar minnisríku dagar. Hon er bara ein einfaldað útgáva av søguni, sum nógv ov leingi er vorðin forsømd og gloymd av mannaættini í tráan hennaraeftir sinnisgleði og sálarfriði.
William Sears
Wilgespruit, Transvaal, Suðurafrika
September 1957.
INNGANGUR
Ein lítil dusthvirla fór spakuliga oman eftir tí oydnu gøtuni. Hon hurlaði eitt lítið pappírspetti móti eini sovandi kettu, og ræddi hana út úr úthurðini á húsunum. So var alt púra stilt.
Knappliga kom eitt lítið barn rennandi um hornið og skundaði sær oman eftir tí tómu gøtuni. Beru føturnar fingu smá dustskýggj at reisa seg frá turru jørðini.
"Hann kemur!" rópti hann. "Teir koma við honum hendan vegin!" ....


text:
Búnaðarstovan og Royndarstøðin skipa fyri fundi um seyðahald og seyðarøkt á Búnaðardeplinum í Kollafirði fríggjadagin 4. apríl kl. 1300.
Vónandi taka nógv av tilboðnum við at luttaka .
Tilmelding á tlf. 479000 innan á middegi hósdagin.
Skrįin fyri fundin veršur:
- At lesa landiš - buršardygt hagabit, viš Gunnari Bjarnasyni frį Bśnašargrunninum og Lis Mortensen frį Jaršfeingi
- Heilivįgsnżtsla og smittuspjašing viš Lars Mohr Nielsen frį Djóralęknastovuni
- Seyšasżningar - mįl og miš
- Seyšasżnarar kring landiš og formašurin ķ Bóndafelag Fųroya greiša frį
- Kjak um felags mįl og miš fyri seyšahaldiš.
Ųll, iš eru įhugaš ķ seyšahaldi, eru vęlkomin.
Fyri at fįa hylling į, hvussu nógv koma, veršur bišiš um at melda seg til į tlf. 479000 innan į middegi hósdagin 3. aprķl.
Vónandi veršur tikiš vęl undir viš tiltakinum, sum hevur stóran tżdning fyri okkara seyšahald og seyšarųkt.


text:
CCF 40 Aa
TSB E 77
1 Sveinurin legðist í móður fang,
hon kembdi hans gula hár:
“Hvør skal nú fyri ríki ráða,
faðir er fallin frá?
Tú avlat títt hovmót!
sæli sonur mín?
Elska tær eina bóndadóttur,
so gjørdi faðir tín.”
3 “Tað er eingin í hesum landi,
ei í hesum ríki,
eg skal meg til frillu hava,
vera mín festarmoyggj líki.”
4 “Hoyr tað, mín hin sæli son,
tú førir tíni orð so illa,
tað er so mangt eitt góðs mans barn,
sum ikki vil vera tín frilla.”
5 “Hoyr tú, mín hin sæla móðir,
eg sigi tær satt ífrá,
eg veit eina moyggj innan Uppsaland,
og hana skal eg fá.”
6 “Hoyr tað, mín hin sæli son,
eyka tær ei tann vanda,
hevur so mangur góðs mans sonur
fyri honum sín anda.”
7 Tað var Baraldur bóndason,
hann leyp til gangara reyð:
“Eg skal sova innan Uppsaland,
tó ið tað kostar mín deyð.”
8 Tað var Baraldur bóndason,
leyp til gangara grá,
so reið hann innan Uppsaland
síni móður frá.
9 Tað var Baraldur bóndason,
hann leiðir sín hest í ong,
hann var komin innan Uppsaland,
fyrr enn alt var fólk í song.
10 Tað var Baraldur bóndason,
hann vindur sín fingur í ring:
“Statt upp, junfrú Svanhild,
og lat meg til teg inn! “
11 “Eg lovi ongum inn um nátt,
mínar hurðar eru stongdar,
gakk út í mín faðirs garð,
og dvølst har nakað leingi.”
12 “Eg fari ei í tín faðirs garð
at dvøljast har so leingi,
so bítskar hevur hann hundarnar,
so spotskar hevur hann dreingir.”
13 Tað var junfrú Svanhild,
hon talar til ternu sín:
“Gakk út í mín faðirs garð,
send boð eftir bróður mínum!”
14 Tað var Baraldur bóndason,
hann stígur sín fót á gátt:
“Eg svørji við meg og ei við Gud,
her fer eingin út í nátt!”
15 Tað var Baraldur bóndason,
hann fór ikki við tí hátt,
hann svav hjá junfrú Svanhild
alla hesa nátt.
16 Árla var um morgunin,
ið dagurin var ljós,
tá var Baraldur bóndason
til síni klæði fús.
17 Árla var um morgunin,
ið dagurin var ljós,
tá vóru junfrúans sjey brøður
til síni klæði fús.
18 Inn kom junfrúins elsti bróðir,
gull bar seg á hand:
“Hvør hevur verið innan Uppsaland
og brotið tað sterka band?”
19 Svaraði junfrúins elsti bróðir
í fyrsta orði tá:
“Hvør hevur verið innan Uppsaland
og brotið har lokur frá?”
20 Svaraði Baraldur bóndasonur,
gull bar seg á hand:
“Eg havi verið innan Uppsaland
og brotið tað sterka band.
21 Eg havi verið innan Uppsaland
og brotið tað sterka band,
eg havi hjá tíni systur sovið
og gjørt tær tað til skamm.”
22 “Hevur tú hjá vári systur sovið,
tann fagrasta moyggin ljósa,
harðan skalt tú deyðan tola,
sum nakar vil tær hann kjósa.”
23 Tað var Baraldur bóndason,
so snarliga hann sær vendi,
hann gav junfrúans elsta bróður
so ilt eitt sár um lendar.
24 Sundur gekk hans góða svørð
ímillum hans tveggja handa,
tað var Baraldur bóndason,
hann leyp til dyrnar at standa.
25 Inn kom junfrúns yngsti bróðir,
heldur sær at gaman:
“Sveinurin man nú vera so ræddur,
hann torir ikki aftur koma.”
26 Svaraði junfrú Svanhild,
hon tekur at sær tykki:
“Fyrr skulu tær svein í hondum royna,
áðrenn tær hava hann í stykki.”
27 Svaraði junfrú Svanhild,
henni rann tár á kinn:
“Hann hevur staðið allan dag
ein mót tykkum fimm.”
28 Svaraði junfrú Svanhild,
henni rann tár av eygum:
“Hann hevur staðið allan dag
ein mót tykkum sjey.”
29 Aftur kom Baraldur bóndason
bæði av ilsku og reiði,
hann vá junfrúins brøður sjey,
so eingin var eftir meiri.
30 Tað var Baraldur bóndason,
turkar sítt blóðiga svørð,
junfrúnna tók hann í sín favn,
so væl var hon tað verð.
31 Tað var junfrú Svanhild,
hon kembir sítt gula hár:
“Nú er tíð at ríða,
enntó tað skeddi í gjár.”
32 Tað var Baraldur bóndason,
hann setti hana til sín hest,
hann reið við junfrú Svanhild,
alt sum hann kundi best.
33 Tað var Baraldur bóndason,
hann heim í garðin fór,
úti hansara sæla móðir
fyri honum stóð.
34 Tað var Baraldur bóndason,
hann talar orðum svá:
“Móðir, her er moyggin tann,
tú segði eg kundi ei fá!”
35 Tað var Baraldur bóndason,
alt varð, sum hann mátti,
hann settist aftur í ríkið tað,
hans sæli faðir átti.
CCF 40 Aa
TSB E 77
Handrit: Kvarthandrit Svabos Gl.kgl.Saml. 2894, 4to, vol. I, No. 13, s. 207.
Útgávur:
1. Chr. Matras (ed.): Svabos Færøske Visehaandskrifter s. 82.
2. Føroya kvæði (Christian Matras greiddi til útgávu, 1941) Band II, Teil 1, s. 97
3. Føroya kvæði (Inngangur og úrtøk eftir Dánjal Niclasen, 2000) 11. bind, s. 30
Heimild: Úr Vágum: Jens Chr. Svabo (1746-1824), Miðvági 1781-82.
Baraldur arvar landið frá pápa sínum. Hóast mamman ávarar hann, fer hann burtur at biðja um eina gentu. Hann brýtur inn í hús gentunnar og er hjá henni um náttina.
Morgunin eftir noyðist hann at berjast við brøður hennara (F: hon hevur sent boð eftir teimum), men hann vinnur á teimum og drepur teir.
Gentan fer við honum til land hansara. cF: Tey giftast.
á føroyskum: CCF 40 (eisini á norskum)


text:
Jutta Thomsen og Mona Simonsen frá Tvøroyrar Svimjifelag vunnu báðar gullnál í gjár, tá kapping var í Vági
Tað var ein stórur dagur fyri Tvøroyrar Svimjifelag og fyri føroyska svimjing sum heild í gjár, tá Jutta Thomsen og Mona Simonsen vunnu sær gullnál í kapping í Vági.
Tað var á teininum 800 m frí svimjing, at tær báðar svumu seg til eina gullnál. Fyri at vinna eina gullnál skulu svimjararnir svimja í eini tíð, sum gevur 730 stig, og hetta megnaðu tær báðar henda dagin.
Jutta Thomsen kom á mál í tíðini 9.09.69, og gav hetta henni 737 stig. Beint eftir henni á mál var Mona Simonsen í tíðini 9.09.95, sum gav 736 stig.
Tær vunnu sær ikki bara gullnál henda dagin. Tíðin hjá Juttu Thomsen var eisini føroyskt met. Gamla metið var 9.12.32, og tað átti Elspa Mørkøre.
Ikki nógvar kvinnur hava megnað at vunnið sær gullnál fyrr. Jutta og Mona vóru nr. 3 og 4 í røðini, og undan teimum hava bert Elspa Mørkøre og Petra Gardar megnað hetta.


text:
Aggi viðmælir listafólkum at vitja Listabýlið í Tjørnuvík/
Aggi Ásgerð Ásgeirsdóttir hevur verið í Listabýlinum í Tjørnuvík í eina lítla viku og hon hevur fingið nógv burturúr. Fyrst og fremst hevur hon fingið frið at samla seg um tað listarliga arbeiðið, men vakra umhvørvið kring Tjørnuvík er eisini ómetaliga inspirerandi, sigur Aggi. Hon heldur, at uppihaldið hevur verið eitt satt vælsignilsi og viðmælir øllum øðrum listafólkum at nýta høvið. Tað kostar bert 500 krónur um vikuna, umframt 2000 krónur í depositum at læna skúlan í Tjørnuvík sum listabýli. Aggi kallar listabýlið í Tjørnuvík fyri ein sannan dýrgrip, sum øll listafólk skulu unna sær. Her eru nakrar myndir, sum listakvinnan sjálv hevur tikið í Tjørnuvík og eg haldi meg síggja, at uppihaldið í Tjørnuvík hevur verið inspirerandi.


text:
Norðurlandhúsið var í kvøld karmur um premieruna av fyrsta spælifilminum hjá Sakaris Stórá. Filmurin “Dreymar við havið” er um tvær vinkonur og hvussu teirra vinalag ávirkar tær báðar. Hetta er ein ungdómsfilmur um persónliga menning og um hvussu umstøðurnar eru so ymiskar.
Hann átti at verið ein greið success millum føroyska ungdómin, ið ikki hevur tílíkar filmar á móðurmálinum.
Eftir umleið hálvan annan tíma, har bergtikna fjøldin, bæði græt og flenti, savnaðust stuðlar, framleiðslu toymið og sonevndir VIP’arar í forhøllini í Norðurlandahúsinum, og aftur við onkrum leskandi frá Okkara, og lekkrum ábiti frá Hotel Føroyum, var tosað um upplivingina, og lýsingarorðini vóru bæði stór og góð. Breið semja tyktist at vera um, at hetta var ein framúr góður filmur.


text:
SPURNINGUR 2
Hví hugsi eg so nógv um mína útsjónd?
HVAT HEVÐI TÚ GJØRT?
Ímynda tær hesa støðuna: Tá ið Maria hyggur í speglið, sær hon bara, hvussu feit hon er. „Eg má klænka meg,“ sigur hon við seg sjálva, hóast foreldrini og vinfólk hava sagt við hana, at hon er sera kløn.
Síðstu tíðina hevur Maria hugsað um at gera nakað ógvisligt bara fyri at klænka seg nøkur fá kilo. Hon ætlar at lata vera við at eta í nakrar dagar ...
Hvat hevði tú gjørt, um tú hevði tað sum Maria?
STEÐGA Á OG HUGSA TEG UM!
Tað er ikki skeivt at hugsa um sína útsjónd. Bíblian sigur um fleiri menn og kvinnur, at tey vóru vøkur; millum hesi vóru Sára, Rakul, Abigajil, Jósef og Dávid. Sagt verður um eina kvinnu, sum æt Abisag, at hon var „ógvuliga vøkur“. – 1. Kongabók 1:4.
Men nógv ung eru sjúkliga upptikin av síni útsjónd, og tað kann elva til stórar trupulleikar. Hugsa um hetta:
Í eini kanning hildu 58 prosent av spurdu gentunum, at tær vigaðu ov nógv, men í roynd og veru vóru tað bara 17 prosent av teimum, sum gjørdu tað.
Í eini aðrari kanning hildu 45 prosent av spurdu kvinnunum, at tær vigaðu ov nógv, hóast tær í veruleikanum vigaðu ov lítið!
Í sínum royndum at klænka seg hava nøkur ung fingið anoreksi, sum er eitt lívshóttandi etingarólag, har tey í roynd og veru svølta seg sjálv.
Er nakað, sum bendir á, at tú hevur anoreksi ella annað etingarólag, mást tú leita tær hjálp. Tað fyrsta, tú mást gera, er at siga tað við mammu tína ella pápa tín ella við ein annan vaksnan, sum tú lítur á. Bíblian sigur: „Vinur elskar altíð, og bróðir verður føddur til hjálpar í neyð.“ – Orðtøkini 17:17.
TAÐ BESTA TÚ KANST GERA
Tað, sum fær onnur at dáma teg, er ikki tín útsjónd, men hvussu tú ert. Hugsa um Absalom, sonin hjá Dávidi kongi. Bíblian sigur:
’So vakur maður sum Absalom var ikki í øllum Ísrael; einki lýti [ella: brek] var á honum.’ – 2. Sámuelsbók 14:25.
Men hann var stoltur, ærusjúkur og svikafullur. Og tí hevur Bíblian ikki nógv gott at siga um Absalom, men lýsir hann sum ein frekan, óálítandi mann, ið var fullur av hatri.
Tað er við góðari grund, at Bíblian gevur okkum hesi ráðini:
„Latið tykkum úr hinum gamla menniskjanum við verkum tess og latið tykkum í hitt nýggja.“ – Kolossebrævið 3:9, 10.
„Prýði tykkara veri ikki hitt útvortis [ella: sjónliga], ... men dulda menniskja hjartans.“ – 1. Pætursbræv 3:3, 4.
Hóast einki er galið við at vilja síggja gott út, hevur tað nógv størri týdning at hava ein dámligan persónleika. Tá ið samanum kemur, eru tað nevniliga tínir góðu eginleikar, sum fáa fólk at dáma teg, ikki tín útsjónd. „Vakurleiki kann geva tær uppmerksemi her og nú,“ sigur ein genta, sum eitur Phylicia, „men tað, sum fólk minnast best, er tín verumáti og tínir góðu eginleikar.“
HVUSSU METIR TÚ TÍNA ÚTSJÓND?
Ert tú ofta ónøgd/ur við tína útsjónd?
Hevur tú nakrantíð hugsað um at fáa eina kosmetiska skurðviðgerð ella at fara á ein ógvisligan klænkikur fyri at síggja betur út?
Hvat hevði tú broytt, um tað bar til? (Vel svarini.)
HÆDD
VEKT
HÁR
KROPP
ANDLIT
HÚÐALIT
ANNAÐ
Svaraði tú ja til teir báðar fyrstu spurningarnar og valdi trý ella fleiri orð í triðja spurninginum, mást tú minnast til hetta: Onnur hava allarhelst ikki eina so neiliga mynd av tær. Vit kunnu lætt koma at ganga alt ov høgt upp í okkara útsjónd. – 1. Sámuelsbók 16:7.


text:
Tummas T. siglir inn fullfermdur
vinna12-06-2017 - 23:07 - Jóanis Nielsen
Tummas T., sum hevur roynt í landsynningshorninum suður ímóti Hetlandi, fór fyrr í kvøld at sigla inn fullfermdur av svartkjafti, teir hava 1.600 tons.
Tummas T. verður á Fuglafirði mitt í nátt, teir sleppa framat at landa hjá Havsbrún mikudagin.
Vit tosaðu við skiparan Virgar Fagraklett fyri løtu síðan, hann segði, at tað var fínasta veður á leiðini og teir høvdu havt gott veður, Virgar segði eisini, at tað var góður svartkjaftur teir fingu.
Tað er ikki vanlig leið at royna í landsynningshorninum hesa tíðina á árinum, men tvey tey seinastu árini hava roynst væl har segði skiparin á Tummas T.


text:
07.12.2016 - Av: fp
Móttøkuskipan við fjølgagnligum endamáli
Opið bræv til Sirið Stenberg, Landsstýriskvinnu í umhvørvismálum & Eyðgunn Samuelsen, Landsstýriskvinnu í Almannamálum
Nú røddir hava verið frammi um, hvussu vit loysa trupulleikan við fløskumóttøku og panti í Føroyum, fer Javni at vísa á eina skilagóða loysn, ið kann vera samfelagsgagnlig á fleiri økjum. Við at lata vardu verkstøðini taka sær av móttøku av øllum pantíløtum, ymsa staðni kring landið, verður tað einfalt hjá fólki at lata fløskur og íløt inn, umframt at tað skapar meiningsfull arbeiðspláss til fólk við menningartarni.
Fleiri pantíløt enda í ruskspannini
Innflytarar og framleiðarar av drekkivørum leggja pant á fløskur og dósir, ið tey selja. Pantið gjalda vit, sum keypa, í fyrsta umfari, men vit fáa tað aftur, tá – ella um – vit lata fløskuna ella dósina aftur til seljaran. Sum vit hava hoyrt í fjølmiðlunum, er ein trupulleiki við verandi pantskipan, at fólk noyðast at venda sær til fleiri ymisk støð fyri at sleppa av við fløskur. Hetta er bæði fløkjasligt og troyttandi, og av tí sama enda fleiri pantfløskur í ruskílatinum. Hetta er hvørki gott fyri kundan, sum ongantíð fær pantið aftur, ella fyri umhvørvið, tí meira verður at brenna. Handilsmaðurin kann tó gleðast um skipanina, ið síðan 2007 samanlagt hevur lagt umleið 20 mió. kr. eftir seg hjá innflytarum og framleiðarum av drykkivørum í panti, ið ongantíð er afturgoldið til kundan!
Tvær flugur við ein smekk
Ein kanning, sum Hagstovan gjørdi fyri Javna í 2014 vísir, at tað í Føroyum er eitt yvirskot av arbeiðsorku millum fólk við menningartarni, sum væl kundi verið nýtt á skynsaman hátt.
Javni mælir til, at vit loysa tann fyrra trupulleikan við at loysa ein part av tí seinna. Vit mæla til, at tað verða eindir undir teimum vardu verkstøðunum í Føroyum, ið standa fyri at savna inn allar fløskur, krevja inn og gjalda út pantið, og standa fyri at skilja og beina tilfar til endurvinningar. Ein stórur partur av uppgávunum á slíkum móttøkustøðum eru av slíkum slagi, sum fólk við menningartarni megna og tíma. Í Íslandi hava tey slíkar móttøkustøðir, har fólk við skerdum førleika starvast.
Fíggjarliga burðardygg móttøkuskipan
Vit meta, at ein slík móttøkuskipan kundi verið fíggjað á ein burðardyggan hátt. Til dømis kundu vardu verkstøðini fingið upphæddina, sum skal krevjast inn fyri pant. Ein stórur partur av hesum peningi verður latin út aftur fyri returíløt, men tað verður altíð ein partur, ið ikki kemur innaftur. Tøl frá Umhvørvisstovuni vísa, at síðan 2007 eru umleið 20. mió kr. av inngoldnum panti ikki afturgoldnar! Hesin parturin, sum ongantíð blívur útloystur, kundi farið til at dekka raksturin av skipanini, heilt ella partvíst.
Havast skal í huga, at á vardu verkstøðunum eru fleiri av starvsfólkunum fyritíðarpensionistar, ið kunnu verða í starvi eftir kostnaðarlagaligum fyriskipanum. Tað merkir, at tað skal ikki so ómetaliga stór játtan til fyri at fáa hetta at hanga saman fíggjarliga.
Umhvørvisvinarlig móttøkuskipan
Ein skipan, har tað varð lættari at lata íløt innaftur, hevði viðført, at størri partur av pantinum bleiv goldið aftur til kundan, og at minni tí lá eftir hjá móttøkuskipanini. Visiónin má sjálvandi vera, at øll íløt við panti skulu koma innaftur, og tí hevði tað í longdini verið skilagott at broytt lógarverkið, soleiðis at tað eggjaði til at fáa so nógv íløt innaftur sum gjørligt. Kanska skuldi pantið verið eitt sindur hægri, og møguliga kundi ein partur av pantinum fyri øll innkomin íløt farið til at fíggja móttøkuskipanina. Í 2014 vórðu td. 9,3 mió íløt við panti seld, og hugsað vit okkum, at ein lítil partur av pantinum fór til móttøkuskipanina, umframt pantið fyri tey íløt, ið ikki koma inn aftur, meta vit, at hetta kundi verið eitt dygt fíggjarligt grundarlag undir eini góðari landsdekkandi móttøkuskipan.
Meira enn bert ein móttøkuskipan
Vit vita, at tað, at hava ein virknan og innihaldsríkan gerandisdag, er ein týdningarmikil partur av lívinum hjá okkum menniskjum, við ella uttan tarn. Og hinvegin, so vita vit eisini, at tað kann hava keðiligar menniskjaligar fylgjur, um vit ikki verða viðurkend og sleppa at geva okkara ískoyti til samfelagið. Við at skipa móttøkuskipanina sum arbeiðspláss, har fólk við menningartarni vórðu sett í starv, hevði móttøkuskipanin blivið nógv meira enn ‘bert’ ein skipan, sum loysir ein umhvørvistrupulleika. Hon hevði eisini loyst ein trupulleika á arbeiðsmarknaðinum fyri fólk við menningartarni. Harafturat er ivaleyst nógv atknýtt virksemið við eini slíkari skipan – til dømis skulu hølini haldast, maskinur skulu viðlíkahaldast, bilar skulu fyllast og tømast, og møguliga kundi ein slík skipan verið útbygd við, at ein bilur kundi koyrt runt til bygdir, har eingin móttøkuskipan er, fyri at heinta fløskur – eftir ávísari ferðaætlan, eins og vit eitt nú kenna tað frá fiskaseljarum í Føroyum ella ‘Hjem is’ í Danmark. Møguleikarnir eru nógvir.
Javni vil við hesum geva uppskotið víðari til avvarðandi politisku myndugleikar við vón, um at hetta kann kveikja áhuga fyri eini nýhugsandi, burðardyggari, fyrimyndarligari, umhvørvisvinarligari og samfelagsliga mennandi móttøkuskipan.